text:
AGRIINGKAYO! HULIO 2014
No Dumteng ti Trahedia
—Kasano a Maibturam?
No mapasaram ti nakaro a rigat, ania ti reaksionmo?
Damdamag iti Lubong
Karaman a suheto: lugar nga ad-adu dagiti babbai a nalabes a mangnginum ngem kadagiti lallaki, dagiti agbibiag iti di ninamnama a lugar, ken pagilian a mangbayad kadagiti umilina iti balitok tapno agpakuttongda.
TOPIKO ITI AKKUB
No Dumteng ti Trahedia
Matulongannaka ti Biblia a mangdaer.
TOPIKO ITI AKKUB
Pannakapukaw Dagiti Sanikua
Napukaw ni Kei ti amin a sanikuana gapu iti tsunami idiay Japan idi 2011. Nakaawat iti tulong manipud kadagiti gagayyem ken mangsaranay nga ahensia, ngem adda teksto ti Biblia nga ad-adda a nakatulong kenkuana.
TOPIKO ITI AKKUB
Panagsakit
Nagtrabaho idi ni Mabel kas physical-rehabilitation therapist. Ngem kalpasan a naopera gapu iti tumor ti utekna, napasaranna dagiti napadasan dagiti mismo a pasientena a tultulonganna idi.
TOPIKO ITI AKKUB
Ipapatay ti Ay-ayaten iti Biag
Lima kadagiti nasinged a kapamilia ni Ronaldo ti natay iti aksidente iti lugan 16 a tawenen ti napalabas. Uray no kasla adda latta kurang iti biagna, timmalnan ti panunotna.
TULONG PARA ITI PAMILIA
Panangipakita iti Nasayaat a Kababalin iti Panagteks
Kinaawan respeto kadi ti mangisardeng iti saritaan tapno laeng basaem ti teksmo? Wenno kinaawan respeto kadi ti di panangikankano iti teks tapno laeng maituloymo ti pannakisaritam?
LUGLUGAR KEN TATTAO
Panagpasiar Idiay Ireland
Am-ammuem dagiti nasingpet nga umili ti Emerald Isle.
INTERBIU
Ilawlawag ti Maysa nga Experimental Physicist No Apay a Mamati iti Dios
Ti dua a napateg a kinapudno manipud iti nakaparsuaan a nakakombinsiran ni Wenlong He nga adda Namarsua.
NO ANIA TI KUNA TI BIBLIA
Relihion
Ilawlawag ti Biblia no apay a nagadu ti relihion.
NADISENIO KADI?
Ti Sistema ti Panaganak ti Gastric Brooding Frog
Apay a kuna ti maysa nga ebolusionista nga imposible ti nabuntog ken in-inut a panagbalbaliw ti sistema ti panaganak dayta a tukak?
Dagiti Features a Makita Online
Kasanok nga Ilawlawag ti Panangmatmatko Maipapan iti Seks?
Mailawlawagmo kadi ti panangmatmatmo babaen iti Biblia no adda agdamag iti: ‘Birhenka pay laeng?’
Ania ti Aramidek no Pagtsitsismisandak?
Kasanom a sanguen ti tsismis tapno dinaka maapektaran wenno dina madadael ti reputasionmo?
Kasano a Maisardengmo ti Panangitungtungkua?
Ammuem no kasano a maisardengmo ti panangitungtungkua!
Ti Kuna Dagiti Agtutubo Maipapan iti Kuarta
Ammuem dagiti tips maipapan iti panagurnong, panaggasto, ken ti balanse a panangusar iti kuarta.
Ti Maladaga a ni Moises ket Nasarakan
Siasino dagiti adda iti ladawan? Basaenyo ti estoria ti Biblia iti Exodo kapitulo 2 tapno maammuanyo.


c: text/html

text:
Natulongan Dagiti Agtutubo a Mangsango Kadagiti Bully iti Eskuelaanda
Itay nabiit, ni Hugo, nga agtawen iti sangapulo, ket nakaawat iti Diana Award manipud iti British charity gapu iti panangtulongna kadagiti estudiante iti eskuelaanna a mangsango iti panang-bully.
Kinuna ni Hugo: “Nagun-odko daytoy a pammadayaw gapu iti whiteboard a video a Maparmekmo ti Bully Uray Dika Lumaban. Nagbalinak a nasayaat a pannakabagi kontra ti panang-bully gapu iti naadalko manipud iti dayta a video iti jw.org.”
Immuna nga impabuya ni Hugo ti animation a Maparmekmo ti Bully kadagiti mannursurona. Nagustuanda ti nabuyada isu nga inyurnosda a maluktan ti amin nga estudiante ti website a jw.org. Adu kadagiti ubbing nga agtawen iti walo agingga iti sangapulo iti eskuelaan ni Hugo ti kanayonen a mangluklukat iti jw.org. Kunada a nakatulong daytoy kadakuada a mangsango kadagiti problema a kas iti panang-bully ken nasungbatan met dagiti saludsodda a kas iti, Kasanoak a maaddaan ti pudpudno a gagayyem?
Nakatulong Kadagiti Agtutubo Dagiti Nasayaat nga Estratehia
Iti sabali pay nga eskuelaan iti Britain, mabul-bully ti walo ti tawenna a ni Elijah. Inusigda a sangapamiliaan ti video a Maparmekmo ti Bully. Inensayoda no ania ti ibaga ken aramidenna no ma-bully. Daytoy ti nangipaay iti kompiansa ken Elijah tapno mapagballigianna dayta a problema. Idi agangay, bayat ti anti-bullying week, impabuya ti head teacher ni Elijah ti video iti intero nga eskuelaan.
Siempre, saan laeng nga idiay Britain ti pakapaspasamakan ti panang-bully no di ket iti intero a lubong. Ngem gapu iti daytoy a whiteboard a video, matultulongan dagiti agtutubo iti sadinoman.
Iti United States, kabuteng ti sangapulo ti tawenna a ni Ivie ti maysa a kaklasena a nang-bully kenkuana. Idi nabuyana ti video a Maparmekmo ti Bully, naaddaan iti tured ni Ivie a mangsango iti kaklasena. Nakisarita met iti mannursurona, a timmulong iti dayta a situasion. Nagpadispensar ti kaklasena ket mayat ti panaglangenda itan.
Maseknan dagiti Saksi ni Jehova iti pagimbagan dagiti agtutubo. Itultuloymi ti agipablaak kadagiti praktikal a balakad a makatulong kadakuada a mangsango kadagiti inaldaw a problema a kas iti panang-bully.
Ammuem ti Ad-adu Pay
AGRIINGKAYO!
Kasano a Mapagballigiak Dagiti Pakarigatak iti Eskuelaan?
Adu ti pagtaudan ti stress iti eskuelaan. Ammuem ti lima nga addang a mangkissay iti stress.
SALUDSOD DAGITI AGTUTUBO
Isardengko Kadin ti Ageskuela?
Rumbeng kadi nga agsardengka nga ageskuela? Ania dagiti rumbeng nga ikabilangam?
SALUDSOD DAGITI AGTUTUBO
Ania ti Aramidem no Adda Mang-bully Kenka?
Awan gaway ti dadduma a mabul-bully. Ilawlawag daytoy nga artikulo ti mabalin nga aramiden tapno sumayaat ti situasion.

robotstxt: allowed

filter: keep


text:
Jennifer Jones
Ni Jennifer Jones (Marso 2, 1919 – Disiembre 17, 2009), ammo pay a kas ni Jennifer Jones Simon, ket maysa idi nga Amerikana nga aktres iti las-ud dagiti nabalitokan a tawen ti Hollywood. Nangabak ni Jones iti Kalaingan nga Aktres para iti panagiladawanna iti The Song of Bernadette (1943), ken nainominado pay idi iti Gunguna ti Akademia para iti panangiladawanna kadagiti pay nga uppat a pelikula.
Adu pay a mabasbasa[urnosen | urnosen ti taudan]
- Epstein, Edward (1995). Portrait of Jennifer. New York: Simon & Schuster. ISBN 0-671-74056-3.
Dagiti silpo ti ruar[urnosen | urnosen ti taudan]
Midia a mainaig kenni Jennifer Jones iti Wikimedia Commons


text:
didigra pay, didigra latta
apo metten. kalkalpas met la dagiti bukodtayo a kalamidad ken didigra ditoy filipinas. nakarkaro met ti namay-an ti nakaparsuaan kadagiti kakabsattayo nga asiano. saan ketdi a makuna a bales ti nakaparsuaan daytoy ginggined, delubio wenno tsunami. a kas kunkunatayo iti napasamak a laylayus iti pagiliantayo a pabasolentayo ti pannakapugipog dagiti bakir ken bantaytayo. natural a talaga a disaster. sinno koma't pabasolen no agginggined ken agdelubio? yamanentay' laengen ta saan a nairaman ti filipinas nupay nalawlawtayo iti baybay kada taaw. kas man nakataltalged ti filipinas a naisalakan iti napasamak a delubio iti indian ocean ta adda dagiti pingir a daga ti indonesia (sumatra) ken thailand (bandana't phuket) a nagsaripda iti idadarup met koma dagiti dalluyon kadagiti playa ti filipinas nangruna iti paset ti mindanao ken palawan. ta adayo ti naabot ti aringgenggen ti ginggined iti tukot ti taaw--nakadanon pay dagiti nadamsak a dalluyon sadiay africa, iti somalia.
saan ketdi latta a natalged ti filipinas ken dadduma pay a nasion iti asia a saan ita a naapektaran ti delubio iti indian ocean. addatayo, nairaman ti filipinas, iti kunkuna dagiti sientista a "barikes ti apuy" iti taaw pacifico. addaantayo iti bukod a philippine trench a makunkuna. kasla cordillera daytoy dagiti bulkan iti uneg ti taaw ken kasla naablatan nga uleg a rippi iti uneg ti daga. isu a ditay' la ammo, kas iti di mapakpakadaan a ginggined iti sang-at, kasta met laeng ti aringgenggen iti tukot ti taaw, paggammuan la ta addaytan. bareng, a, no tarimanendan dagiti warning systems ti tsunami tapno mapakadaan no bilang adda tapno makapagbakwit dagiti adda iti asideg ti baybay no kua sakbay ti isasabuag dagiti mangalun-on a dalluyon.
malagipko la ket ngarud ti nobela ni gayyem joel, ti "aligagaw iti law-ang" a madama a maiserserye iti bannawag. adda met kasla tsunami a napagteng iti nobela gapu iti panagbaliw ti magnetic forces ti lubong sadiay. saan ngata, gayyem jbm, nga adda met a talagan sumungsungad nga aligagaw iti law-ang nga isu a napasamak ti delubio iti indian ocean? alaket, itay la nabiit ket adda kano bandus a natnag idiay jakarta, indonesia. sa ket itay laeng manen nabiit, naipadamag nga adda kano dakkel nga asteroid a mapagam-amkan a mangdungpar iti lubong inton 2029! "asteroid 2004 mn4" ti naganna. apan kano a 1,300 kadapan ti kaatiddogna, namak payen no agpayso a makilinnipong iti lubong!
aho, kaam-amak, gayyem, makapaaligagaw a talaga! sapay ta ficcion la koman daytoy asteroid 2004 mn4! (update [29dec04]: pagpiaanna, iti kaudian a panagamiris ti nasa [28dec04], nayalud-od ti karkulo a petsa ti impact ti nasao nga asteroid iti abril 13, 2053 ket kimmapsut ti torino scale ti mn4 iti 1 laengen [sigisgud ket dimmanon pay iti torino scale 4]. ngem di ammo kadagiti masungad nga al-aldaw ken tawtawen, a, ta agbaliwbaliw met ti turong wenno orbitna ti asteroid.)


text:
Palestina
Ti Palestina (Griego: Πaλaισtίvn, Palaistinē; Latin: Palaestina; Hebreo: פלשתינה Palestina; Arabiko: فلسطين Filasṭīn, Falasṭīn, Filisṭīn) ket maysa a taripnong a nagan, ken dadduma pay, a maus-usar a panagipalpalawag ti heograpiko a rehion a nagbaetan ti Baybay Mediterraneo ken ti Karayan Hordan, ken dagiti sabsabali pay a kaarrubaan na a dagdaga.[1][2][3][4][5][6] Daytoy a rehion ket naamamuan pay a kas ti Daga iti Israel (Hebreo: ארץ-ישראל Eretz-Yisra'el),[7] ti Nasantoan a Daga ken ti Akin-abagatan a Levant,[8] ken napakasaritaan a naamammuan kadagiti sabsabali a nagnagan a mairaman ti Canaan, Zion, Siria Palestina, Akin-abagatan a Siria, Jund Filastin ken Outremer.
Dagiti nagbeddengan iti daytoy a rehion ket nagbalbaliw kadagiti napalabas a pakasaritaan, ken immuna a naipalpalawag iti moderno a panawen babaen ti Tulagan a Pranko-Britaniko a nagbeddengan (1920) ken ti Transjordan a sinurat amangipalgip iti 16 Septiembre 1922, idi agdama ti Britaniko a Bilin para iti Palestina. Tatta nga aldaw, daytoy a rehion ket buklenna ti pagilian iti Israel ken ti Dagiti teritorio ti Palestinia.
Ti Palestina ket itudona pay ti Estado iti Palestina a, manipud ti Panakairangarang iti Panakawaya ti Palestinia idi 1988, ket itudona ti maysa nga estado idiay teritorio ti Palestinia iti 22% iti "hpakasaritaan a Palestina".[9] Tie Estado iti Palestina ket mabigbigan tatta nga aldaw babaen ti agarup a dua a pagkatlo dagiti pagilian ti lubong, nupay daytoy a kasasaad ket saan a mabigbigan babaen ti Nagkaykaysa a Pagpagilian, Israel ken dagiti kangrunaan a Lumaud a pagilian a kas ti Estados Unidos.
inagibasaran[urnosen | urnosen ti taudan]
- ^ Carl S. Ehrlich "Philistines" Ti Oxford a Pagalagadan ti Tattao ken Lig=lugar iti Biblia. Ed. Bruce M. Metzger ken Michael D. Coogan. Oxford University Press, 2001.
- ^ "Pundo a Pangsukisok ti Palestina". Ti Pundo a Pangsukisok ti Palestina. Naala idi 2008-04-04.
- ^ "Palestine:". JewishEncyclopedia.com. Naala idi 2011-09-15.
- ^ Pappe, Ilan (2006). Ti Pakasaritaan ti Moderno a Palestina: Maysa a Daga, Dua a Tattao. Cambridge University Press. ISBN 0-521-68315-7. Naala idi 6 Peb 2011.
- ^ Kramer, Gudrun (2008). Pakasaritaan iti Palestina: Manipud ti Ottoman a Panagsakup aginggana ti Panakabangon ti Estado iti Israel. Princeton University Press. ISBN 0-691-11897-3. Naala idi 6 Peb 2011.
- ^ Ahlstrom, Gosta (1993). Ti Pakasaritaan ti Taga-ugma a Palestina. Augsburg Fortress Publishers. ISBN 0-8006-2770-9. Naala idi 6 Peb 2011.
- ^ Gideon Biger (2004). Dagiti Nagbeddengan ti Moderno a Palestina, 1840-1947. RoutledgeCurzon. passim.
- ^ de Geus, 2003, p. 7.
- ^ Ti agdama a takder ket naibaga babaen ni Mahmoud Abbas iti bitlana idi Septiembre 2011 iti Nagkaykaysa a Pagpagilian: "Idi inamponmi daytoy a programa, agalala kami ti nasakit ken narigat unay nga agpang para iti kadakami amin, naipangpangruna kadagidiay, a mairamanak, napilit a pimmanaw kadagiti balbalayda ken dagiti ili ken purok, a nagaw-awit laeng kadagiti tagikua ken ladingit mi ken dagiti laglagip mi ken dagiti tulbek ti balay mi a mapan kadagiti panagtalaw a kampo ken ti Diaspora idi 1948 Al-Nakba, maysa kadagit kadaksan operasion a panagpagut, panagdadael ken panagikkat iti maysa a natinggaw kennasupnet a kagimongan nga agparparawad iti maysa a pionero ken nangidaulo ti kultural, edukasion ken panagpabaro ti ekonomia iti Arabo a Tengnga a Daya. Nupay kasta, gapu ta namatmati kami iti kappia ken gapu kadagiti kapanunutan mi iti internasional a panakayanaup iti linteg, ken gapu ta adda dagiti katured mi nga agaramid kadagiti narigat a keddeng para kadagiti tattao mi, ken ti panaka-awan ti patingga a hustisia, inkeddeng mi nga inampon ti dalan a minaig a hustisia - ti hustisia a mabalin ken amangan a mabalin amangpalaing ti paset ti nakaro a pakasaritaan ti inhustisia a naitalek kaniami. Isu nga, umannurot kami t panakabangon ti Estado iti Palestina iti laeng 22% iti teritorio iti pakasaritaan ti Palestina - iti amain ti Palestina a Teritorio a sinakup babaen ti Israel idi 1967. [1]


text:
biahe
birokenka iti panagallaalla dagiti dapan ken mata.
sawarenka iti angseg ti estero ken eskinita amangan
no kinarut-omnaka ti sanger a nangidadanesan kenka
ti ginebra wenno naikayabka iti "the old hometown"
a nakaibasingan ti butuan a dakulap ken limmandok
a gurong a no kua bibinegen ti agkiraos a boksit.
sapulenka iti tikkab ken buteg ti nalidem nga underpass:
awanka iti ayamuom ti sampagita ngem amangan
no kinilabbannaka ti kuto a naampiangen iti birtud
ti rugby wenno naibatekka iti rigis a nangilillili
iti kuttongi a bagi a nayindayon iti "tanginamo!"
amadenka met iti tig-ab ti padaya ti malakaniang
ken kongreso ken senado nupay inlemmengnaka
dagiti dusngiit ken dinnakulap ta diak met madawat
uray ti murkat wenno ti taba koma a naimilkat iti puraw
a mantel: ania ngata ti maris ti tagainep iti rennek?
damagek, wen, iti orasion ti baptistria no mano a krus
ti ibaklayko tapno umulog ket agpudno man
ti dios. mano nga ostia ti mangep-ep iti panagila
ken mano nga arak ti mangrennek iti ngatangata
ken mano a kandela ti mangibagnos iti panagkallautang?
adayoakon ngem awanka latta uray iti rengngat
ti kinelleng a mangur-uray iti ipupusay ti agnguynguy-a
a dawa: maipariten ti agdaliasat iti tambak ken bangkag
nga agtunged iti bun-as ti langgosti ken pasagad.
ay, kilgaenda uray ti ugaw nga agkamang met iti kalapaw!
agturongakon iti ragutok dagiti isla ken kabambantayan
amangan no sika ti dalipato ti buli wenno langsi
ti kayumanggi a dara a naisibog iti kayumanggi a daga
wenno sika ti tadem a nangusat iti ubing nga urat
wenno sika ti dung-aw dagiti ubbing met laeng a lua.
awanka iti saguday ti iket. awanka iti ayamuom
ti abril wenno mayo koma. awanka kadagiti sardam
a nagdayyeng dagiti bituen iti naslag a bulan. awanka
iti anek-ek ti parbangon wenno iti nagpasikal a bannawag
a nangipasngay iti sinamar. sadin' ti yanmo, imnas?
leppay ti abagak. aggarikgik ti bao ken sipet. agsanamtek
ti saltek: yur-uraynaka ti makatawen nga angpet ti mureng!
ARIEL S. TABAG
Villa, Sta. Teresita
3512 Cagayan


text:
Pammakada iti Panawen ti Gerra
Inunggona ti rupa ti ubing a lalaki, ket kanayon nga intantanamitimna "awankan, awankan." Jeremy Bowen, BBC News Middle East, Enero 23, 2009
Binirokda ti naganda
kadagiti nagawangan ti bala,
ti ama iti maudi nga unggo
ti anakna iti agmassayagen a katawa.
Binirokda dagiti kinaasinnoda
kadagiti mabugiaw a tapok
nga iti langit ket tumukno
agpaisalakan nga agpaarayat
iti agsayasay a dara dagiti appigud
dara a ginalon a bisibis dagiti kalsada
desdes arubayan talon kinelleng
a balabala ni wayawaya a naimut
galonggalon a dara
ginalon a dara nga iti langit
sumuknor tapno kadagiti ulep
sadiay nga agpasugnod
agreklamo kadagiti abstrakto
nga idea ti gubat wenno kinalinteg
nga amin dagitoy ket agindeg
iti ngudo ti paltog.
Agkan ti ama ti ubing
ket kadagiti marakrak
a kappia sadiay a matay dagiti anug-og
a kadagiti dakulap ket ti karayo ti ubing
ti makaabbukay nga inna panagpasaklot
panagpasarimbaboy a kabulig ti panagdakkel
dagiti kallid wenno panagpadanon dagiti isem
iti pannakasay-op ti nain-amaan a pay-od
nga isangbet iti agsipnget manipud
iti aldaw ken dagiti karit ti agmalem
tapno koma sumangpet saan nga ti ipupusay
no di ti panagilem kadagiti bunga
ti oliva wenno ubas nga iti panagrururos
ket mangpasangbay iti panagkutibeng
ti rikna tapno agkukot iti atag ti lamiis
a kaatag dagiti umbi ken ray-a.
Anansata maigamer iti nasantuan a daga
ti dios ama ti lipat
a dios anak ti panagulimek
a dios espiritu santo ti artek
dagiti kanion a kadagiti kinelleng
ken laem ken siled maimula
tapno iti kanalbuong ket ti batibat
dagiti bangkay ti agsapa.
Diak makaidna, kinuna ti ama
a buyogan dagiti ubing a luana
ti malmalanga dagiti tanamitim,
isuna nga iti basbas ti Allah
ket ti putot dagiti rugso
a kadagiti sellang ket agalipaga
tapno kadagiti araraw
dagiti agdungdung-aw a muezzin
kadagiti moske a kamposanto ti panagsagaba.
Agkan ti ama ti anak:
ulimek a ladingit ti itedna a basbas.
A. Solver Agcaoili
Hon, HI/En 25/09
No comments:
Subscribe to: Post Comments (Atom)


text:
NO ANIA TI KUNA TI BIBLIA
Kuarta
Ti kadi kuarta ti ramut ti amin a kinadakes?
“Ti ayat iti kuarta isu ti ramut dagiti amin a kita ti makadangran a bambanag.”—1 Timoteo 6:10.
TI KUNA TI DADDUMA
Ti kuarta ti ramut ti amin a kinadakes.
TI KUNA TI BIBLIA
“Ti ayat iti kuarta”—saan a ti mismo a kuarta—ti pagtataudan ti “makadangran a bambanag.” Iti Biblia, dinakamat ti nabaknang a ni Ari Solomon ti tallo a kita ti makadangran a bambanag a masansan a mapasamak kadagidiay managayat iti kuarta. Danag: “Ti aglaplapusanan a kukua daydiay nabaknang saan a mangipalubos kenkuana a maturog.” (Eclesiastes 5:12) Di pannakapnek: “Ti managayat laeng iti pirak saanto a mapnek iti pirak, uray ti asinoman a managayat iti kinabaknang saanto a mapnek iti sapul.” (Eclesiastes 5:10) Pannakasulisog nga agsukir iti linteg: “Daydiay aggangganat a makagun-od iti kinabaknang saanto nga agtalinaed nga awanan basol.”—Proverbio 28:20.
Ania ti usar ti kuarta?
“Ti kuarta agpaay a salaknib.”—Eclesiastes 7:12.
TI KUNA TI DADDUMA
Ti kuarta pagbalinennaka a natalged ken naragsak.
TI KUNA TI BIBLIA
Ti ibagbagada a ti kuarta magatangna ti kinaragsak ken kinatalged ket paset ti “makaallilaw a pannakabalin ti kinabaknang.” (Marcos 4:19) Kaskasdi a ti “kuarta isu ti mangipaay ti sungbat iti amin” a kasapulan. (Eclesiastes 10:19) Kas pagarigan, mabalin a magatang ti kuarta dagiti kasapulam tapno agtultuloyka nga agbiag kas iti taraon ken agas.—2 Tesalonica 3:12.
Makatulong met ti kuarta tapno maaywanam ti pamiliam. Kinapudnona, kuna ti Biblia: “No ti asinoman saanna nga ipaay ti kasapulan dagidiay kukuana, ken nangnangruna dagidiay kameng ti sangakabbalayanna, pinaglikudanna ti pammati.”—1 Timoteo 5:8.
Kasano a mausarmo a nainsiriban ti kuarta?
‘Agtugawka nga umuna ket pattapattaem ti magastos.’—Lucas 14:28.
TI KUNA TI BIBLIA
Usarem ti kuarta iti wagas a kayat ti Dios. (Lucas 16:9) Nainsiriban a responsable ken mapagtalkanka no usarem ti kuarta. (Hebreo 13:18) Tapno maliklikam ti dadagsen ti panagbiag iti labes ti kabaelam, ‘ti wagas ti panagbiagmo siwayawaya koma iti panagayat iti kuarta.’—Hebreo 13:5.
Nupay saan nga iparit ti Biblia ti panagutang, impakdaarna: “Ti nakabulod adipen iti tao nga agpapautang.” (Proverbio 22:7) Liklikam ti agagatgatang wenno nadarasudos a panaggatang gapu ta “tunggal maysa a nadarasudos sigurado nga agturong iti panagkasapulan.” (Proverbio 21:5) Imbes ketdi, mangilasinka iti kuartam ken urnongem tapno addanto igatangmo iti kasapulam.—1 Corinto 16:2.
Iparparegta kadatayo ti Biblia nga ‘iyugalitayo ti mangted.’ (Lucas 6:38) Adda naimbag a rason nga agbalin a naparabur dagidiay mayat a mangparagsak iti Dios ta “ti Dios ayatenna ti naragsak a manangited.” (2 Corinto 9:7) Gapuna, “dikay lipatan ti panagaramid iti naimbag ken ti panangiranud iti bambanag iti sabsabali, ta babaen iti kakasta a sakripisio maay-ayo a naan-anay ti Dios.”—Hebreo 13:16.


text:
Gobierno ti Hapon
Ti gobierno ti Hapon ket maysa a batay-linteg a monarkia a ti kabilegan ti Emperador ket awan patingnga. Kas maysa a seremonial a daulo, naipalpalawag isuna babaen ti 1947 a batay-linteg a kas "ti simbolo iti estado ken iti panagkaykaysa dagiti tattao". Ti bileg ket tengtenglen babaen ti Kangrunaan a Ministro iti Hapón ken dagiti dadduma paya a nabutosan a kam-kameng iti Dieta, a ti katurayan ket karbengan a naited kadagiti tattao a Hapon.[1] Ti Emperador ket agtignay a kas ti daulo iti estado kadagiti diplomatiko nga okasion. Ni Akihito ket isu ti agdama nga emperador ti Hapon. Naruhito, Nabalangatan a Prinsipe ti Hapon, ket isu ti nailinia a sumurono iti trono.
Dagiti nagibasaran[urnosen | urnosen ti taudan]
- ^ "TI Batay-linteg ti Hapon". Kamara dagiti Konsehal iti Nailian a Dieta ti Hapon. 1946-11-03. Naala idi 2007-03-10.


text:
Plantilia:Datos ti pagilian Pagarian iti Pransia
Ti
Plantilia:Datos ti pagilian Pagarian iti Pransia ket isu ti akin-uneg a paglaonan ti datos a saan a naikeddeng a dagus a mailak-am. Saan a dagus nga us-usaren daytoy babaen dagiti plantilia a kas ti
wagayway,
wagaywayikono, ken dadduma pay.
Dagiti linaon
Dagiti kadawyan a parametro
Dagiti sabali a wagayway
Wagayway ti militar
Mangiraman daytoy a plantilia kadagiti sabali a wagayway ti marina a mausar iti Plantilia:Navy:
{{navy|Pagarian iti Pransia}}→ Marina ti Pransia
{{wagaywayikono|Pagarian iti Pransia|naval}}→
Dagiti pagarigan a panagusar
{{wagayway|Pagarian iti Pransia}}→ Pagarian iti Pransia
{{wagaywayikono|Pagarian iti Pransia}}→
{{wagaywaypagilian|Pagarian iti Pransia}}→ Pransia
Panagusar iti sabali a wagayway
{{wagayway|Pagarian iti Pransia|valois}}→ Pagarian iti Pransia
{{wagaywayikono|Pagarian iti Pransia|valois}}→
Dagiti mainaig a plantilia
Pangngaasi a kitaen dagiti sumaganad a mainaig a plantilia ti
datos_ti_pagilian :
- Plantilia:Datos ti pagilian Pransia Pransia
- Plantilia:Datos ti pagilian Baro a Pransia Baro a Pransia
Datos ti plantilia
TemplateData para iti Datos ti pagilian Pagarian iti Pransia
Nasken a saan a dagus a mausar daytoy a plantilia. Saan a dagus nga inus-usar daytoy babaen dagiti plantilia ti wagayway a kas ti Plantilia:Wagayway ken Plantilia:Wagaywayikono.
Dagiti parametro ti plantilia
Kitaen pay
- en:Wikipedia:WikiProject Flag Template
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
TI PAGWANAWANAN (PAGADALAN NGA EDISION) AGOSTO 2014
Masarakan iti daytoy a ruar dagiti maadal nga artikulo para iti Septiembre 29 agingga’t Oktubre 26, 2014.
Maaw-awatmo Kadi ti ‘Taraon iti Umiso a Tiempo’?
Masapul kadi a magun-odan ti maysa ti amin a material nga ipapaay ti matalek nga adipen tapno agtalinaed a nabileg iti naespirituan?
Ania ti Akem Dagiti Babbai iti Panggep ni Jehova?
Ammuem no ania ti epektona kadagiti lallaki ken babbai ti panagrebelde idiay Eden. Usigem ti inaramid idi ti dadduma a matalek a babbai ken no kasano a makipaspaset ita dagiti babbai iti trabaho ti Dios.
Usarem ti Sao ti Dios—Nabiag Dayta!
Amin a Saksi ni Jehova kayatda ti agbalin nga epektibo iti ministerio. Usigentayo ti sumagmamano a praktikal a singasing no kasano nga usaren ti nabileg a Sao ti Dios no usarentayo dagiti tract a makisarita kadagiti tattao.
No Kasano nga Umad-adani ni Jehova Kadatayo
Nasken a maaddaantayo iti nasinged a relasion ken Jehova. Ammuentayo no kasano a ti subbot ken ti Biblia ket pammaneknek nga iyad-adaninatayo ni Jehova kenkuana.
Denggem ti Timek ni Jehova iti Sadinoman nga Ayanmo
Ammuem no kasano kapateg ti panagdengngeg iti timek ni Jehova ken ti pannakikomunikar kenkuana. Tulongannatayo daytoy nga artikulo tapno ti panagimdengtayo ken Jehova saan a masinga ni Satanas ken ti pagannayasantayo nga agbasol.
‘Agsublika ket Pabilgem ti Kakabsatmo’
No ti maysa a kabsat ket dati a panglakayen, mabalin kadi manen a ‘rumagpat iti akem a manangaywan’?
Salsaludsod Dagiti Agbasbasa
Idi kinuna ni Jesus a dagiti agungar “saanda a mangasawa wenno uray mayasawa,” tuktukoyenna kadi ti naindagaan a panagungar?
FROM OUR ARCHIVES
“Eureka Drama”
—Nakatulong iti Adu a Makasarak iti Kinapudno
Daytoy napaababa a bersion ti “Photo-Drama of Creation” ket mabalin nga ipabuya iti nasulinek a luglugar uray awan ti korienteda.


text:
4—Saluadam ti Salun-atmo
“Nasaldet daydiay nakakita iti didigra ket rugianna ti aglemmeng.” (Proverbio 22:3) Makatulong ti panangyaplikar kadagiti simple a pamay-an ti panagannad tapno maliklikam ti adu a sakit, panagsagaba, agraman pannakasayang ti panawen ken kuarta.
Pagtalinaedem a nadalus ti bagim. “Ti panagbuggo kadagiti ima ti kapatgan a maaramidmo tapno malapdan ti pannakaiwaras ti impeksion ken tapno agtalinaedka a nasalun-at,” kuna ti U.S. Centers for Disease Control and Prevention. Agarup 80% kadagiti impeksion ket mayak-akar kano babaen kadagiti narugit nga ima. Isu a kanayon koma a bugguam dagita iti agmalem. Aramidem dayta nangruna sakbayka a mangan, agisagana iti taraon, agdalus wenno uray mangsagid iti sugat, ken kalpasan a naggapuka iti kasilias, sinukatam ti lampin wenno diaper ti maladaga, wenno iniggamam ti maysa nga animal.
Ti sabon ken danum ket mas epektibo a pangbuggo kadagiti ima ngem iti panagusar kadagiti de alkohol a pangdalus iti ima. Nasalsalun-at dagiti ubbing no sanayen ida ti nagannakda nga agbuggo iti ima ken dida sagiden dagiti mata ken ngiwatda. Tapno nasalsalun-atka, makatulong met no inaldaw nga agdiguska ken pagtalinaedem a nadalus dagiti kawes, pungan, ken ulesmo, agraman kubrekamam.
Liklikam dagiti makaakar a sakit. Liklikam ti umasideg kadagiti agpanateng wenno agtrangkaso. Dimo met usaren dagiti us-usarenda iti pannangan ta mabalin a maakaranka iti sakitda babaen ti katay ken baenda. Dagiti sakit nga adda iti dara a kas iti hepatitis B ken C ken HIV/AIDS ket mayakar kangrunaanna babaen ti seksual a panagdenna, panangineksion iti droga, ken panangyalison. Makatulong ti bakuna tapno maliklikan ti dadduma nga impeksion, ngem kaskasdi a nainsiriban ti panagannad no adda siasinoman a kaduam nga agsakit iti makaakar. Liklikam ti makagat iti insekto. Kadagiti oras nga adu ti lamok wenno dadduma pay nga insekto a makayakar iti sakit, dika agtugaw wenno maturog iti ruar ti balay nga awan proteksionmo. Agusarka iti pangpaksiat iti insekto ken kadagiti moskitero, nangruna para kadagiti ubbing. *
Pagtalinaedem a nadalus ti pagtaengam. Ikagumaam a kanayon a nadalus ken nadalimanek ti uneg ken ruar ti pagtaengam. Ikkatem ti aniaman a pakaurnongan ti danum ken pagitlogan dagiti lamok. Dagiti basura, rugit, ken di nakaluban a taraon ket araken dagiti insekto ken utot a mangyeg kadagiti mikrobio ken pakaigapuan ti sakit. No awan ti kasilias, agkalika iti abut imbes nga umiblengka lattan iti sadinoman. Kalubam ti abut tapno di araken dagiti ngilaw a mangyakar iti impeksion ti mata ken dadduma pay a sakit.
Liklikam ti madangran. No agtartrabaho, agbisbisikleta, agmotmotorsiklo, wenno agmanmanehoka, surotem dagiti linteg mainaig iti kinatalged. Siertuem a natalged nga ibiahe ti luganmo. Agusarka kadagiti maitutop a pangsalaknib nga alikamen ken kawes, kas iti safety glasses, helmet, seat belt, sapatos, ken proteksion ti lapayag. Dika unay agkainaran ta pakaigapuan dayta ti kanser ken nasapa a panagkuretret ti kudil. No agsigsigarilioka, sumardengkan. No isardengmon dayta, basbassit ti posibilidad nga agsakit ti pusom, maistrokka, ken agkanser ti baram. *
^ par. 5 Kitaem dagiti serye ti akkub a “No Mangiwaras Dagiti Insekto iti Sakit,” iti Mayo 22, 2003 a ruar ti Agriingkayo!
^ par. 7 Kitaem dagiti serye ti akkub a “No Kasano a Maisardeng ti Panagsigarilio,” iti Mayo 2010 a ruar ti Agriingkayo!


text:
Trangkaso
Ti trangkaso ket maysa a makaalis a sakit dagiti billit ken dagiti mamalia a patauden babaen dagiti RNA a birus iti pamilia ti Orthomyxoviridae, dagiti birus ti trangkaso. Dagiti kaaduan a sintoma ket dagiti lammin, gurigor, buteg, nasakit a karabukob, naut-ot a piskel, sakit ti ulo (kankanayon a nakaro), panag-uyek, kapsot/bannog ken ti saan a nasayaat a rikna.[1] Urayno daytoy ket kanknayon a maiyallilaw kadagiti sabali a kasla trangkaso a sakit, a naipangpangruna ti panateng, ti trangkaso ket nakarkaro a sakit a patauden babaen dagiti nadumaduma a kita ti birus.[2] Ti trangkaso ket mabalin a mangpataud ti alidukdok ken panagsarua, a nangnangruna iti ubbing,[1] ngem dagitoy a sintoma ket sapasap iti saan a mainaig a gastroenteritis, a sagpaminsan a san nga husto a nakunkuna a kas ti "trangkaso ti tian" wenno "24-nga oras a trangkaso".[3]
Dagiti nagibasaran[urnosen | urnosen ti taudan]
- ^ a b "Influenza: Viral Infections: Merck Manual Home Edition". Merck. Naala idi 15 Marso 2008.
- ^ Eccles, R (2005). "Pannaka-awat kadagiti sintoma ti panateng ken trangkaso". Lancet Infect Dis. 5 (11): 718–25. doi:10.1016/S1473-3099(05)70270-X. PMID 16253889.
- ^ Tiempo ti panawen a trangkaso a maigiddiat ti Trangkaso ti tian babaen ni Kristina Duda, R.N.; Naal idi Marso 12 2007 (Website: "About, Inc., Pset ti The New York Times Company")
Dagiti silpo ti ruar[urnosen | urnosen ti taudan]
Midia a mainaig iti Trangkaso iti Wikimedia Commons


text:
VIGAN CITY- Pinaneknekan ti post-mortem examination nga awan ti foul play iti pannakatay dagiti agama idiay Brgy. Cabaritan, Sto. Domingo.
Ti post-mortem ket insayangkat ti Rural Health Unit (RHU) Sto. Domingo iti panangidaulo ni Dr. Lourdes Ingan.
Maipalagip a bangkayen idi nakita iti kabagyan na iti nagbekkel a ni Byron Bayani ,41, dati a miyembro ti Philippine Army, ken iti potot na a ni Kyle Xavier, 14 , grade 8 student a nabagkong ti barokong ken bukot na.
Segun kenni PSI Roberto Valiente, hepe ti Sto. Domingo municipal police station , sakbay iti napasamak ket nagpangta ni byron iti asawa na a patayen na ti anak da sa agpakamatay kalpasanna.
Malaksid iti dayta, inpakaammo na pay ti plano na iti ipag na a patayen na ti anak na gapu iti kinatangken ti ulo na nangruna iti saan na nga iseserrek iti pagadalan.
Dagiti agama ket duduwa da laeng nga agnanaed iti pagtaengan da agsipud ta ti ina ket OFW idiay Greece.


text:
SUHETO ITI AKKUB | ANIA TI KUNA TI DIOS MAIPAPAN ITI GUBAT?
Ti Kuna ti Dios Maipapan iti Gubat idi Umuna a Siglo
Naparparigatanda. Kas kadagiti kapuonanda, dagiti Judio idi umuna a siglo ket maulit-ulit a nagkararag iti Dios tapno agpaisalakan. Ngem ita, manipud iti naulpit nga ima ti Imperio ti Roma. Idi agangay, naammuanda ti maipapan ken Jesus. Isu ngata ti naipadto a Mesias? Adu idi ti nangnamnama “a daytoy a tao isu daydiay naikeddeng a mangispal iti Israel” iti panangirurumen ti Roma. (Lucas 24:21) Ngem awan ti naawatda a tulong. Imbes ketdi, idi 70 C.E., dimmarup dagiti soldado ti Roma ket dinadaelda ti Jerusalem ken ti templona.
Ania ti napasamak? Apay a saan a nakigubat ti Dios para kadagiti Judio a kas iti inaramidna iti napalabas? Wenno apay a saanna a binilin ida a makigubat tapno mawayawayaanda iti pannakaparigat? Nagbaliw kadin ti takder ti Dios maipapan iti gubat? Saan. Adda ngamin dakkel a panagbalbaliw a napasamak kadagiti Judio. Linaksidda ti Anak ti Dios a ni Jesus kas Mesias. (Aramid 2:36) Ngarud, kas maysa a nasion, napukawda ti espesial a relasionda iti Dios.—Mateo 23:37, 38.
Awanen ti proteksion ti Dios kadagiti Judio kas maysa a nasion ken iti Naikari a Dagada. Ken ni kaanoman, saandan a mabalin nga ibaga a tultulongan ken pabpaboran ida ti Dios no makigubatda. Napukawen ti literal a nasion ti Israel dagiti bendision a mangipakita iti anamong ti Dios. Kas iti impakpakauna ni Jesus, naiteden dagita iti baro a nasion, maysa a naespirituan a nasion, a tinukoy ti Biblia idi agangay kas ti “Israel ti Dios.” (Galacia 6:16; Mateo 21:43) Napaneknekan a ti kongregasion wenno grupo dagiti Kristiano a pinili ti espiritu ket isu ti naespirituan nga Israel ti Dios. Isu nga idi umuna a siglo, naibaga kadakuada: “Saankayo idi a tattao ti Dios, ngem ita tattaonakayon.”—1 Pedro 2:9, 10, Ti Baro a Naimbag a Damag Biblia.
Gapu ta nagbalinen a “tattao ti Dios” dagiti Kristiano idi umuna a siglo, nakigubat kadi ti Dios para kadakuada tapno maisalakanda iti panangirurumen ti Roma? Wenno inautorisaranna kadi ida a makigubat kadagiti mangparparigat kadakuada? Saan. Apay? No maipapan iti gubat nga anamongan ti Dios, isuna laeng ti mangikeddeng no kaano a mapasamak dayta, kas naammuantayo iti napalabas nga artikulo. Saan a nakigubat ti Dios para kadagiti Kristiano idi umuna a siglo ken saanna met nga inautorisaran ida a makigubat. Nalawag a saan nga idi umuna a siglo ti panawen nga inkeddeng ti Dios a makigubat tapno pagpatinggaenna ti kinadakes ken panangirurumen.
Kas kadagiti adipen ti Dios iti nagkauna nga Israel, masapul nga urayen dagiti Kristiano idi umuna a siglo ti panawen nga inkeddeng ti Dios tapno pagpatinggaenna ti kinadakes ken panangirurumen. Saan idi nga imbilin ti Dios a makigubatda kadagiti bumusbusor kadakuada. Nalawag daytoy kadagiti pannursuro ni Jesu-Kristo. Kas pagarigan, saanna a binilin dagiti pasurotna a makigubatda. Kinunana ketdi kadakuada: “Itultuloyyo nga ayaten dagiti kabusoryo ken ikararagan dagidiay mangidaddadanes kadakayo.” (Mateo 5:44) Idi imbaga ni Jesus a darupento ti Roma ti Jerusalem, saanna nga imbilin kadagiti adalanna a makilabanda, no di ket imbilinna a pumanawda—ket sinurotda dayta.—Lucas 21:20, 21.
Kanayonanna, impaisurat ti Dios ken ni apostol Pablo: “Dikay ibalesan ti bagbagiyo, . . . ta adda a naisurat: ‘Kukuak ti pammales; supapakakto,’ kuna ni Jehova.” (Roma 12:19) Inadaw dayta ni Pablo iti imbaga ti Dios ginasut a tawenen ti napalabas a nairekord iti Levitico 19:18 ken Deuteronomio 32:35. Kas naammuantayon iti napalabas nga artikulo, ti maysa a pamay-an nga imbalesan ti Dios dagiti tattaona idi nagkauna a panawen ket ti panangtulongna kadakuada a makigubat kadagiti kabusorda. Ipakita ngarud ti sasao ni Pablo a saan a nagbaliw ti takder ti Dios maipapan iti gubat. Idi umuna a siglo, ibilang latta ti Dios ti gubat kas nainkalintegan a pamay-an tapno ibalesanna dagiti adipenna ken pagpatinggaenna ti nadumaduma a kita ti panangirurumen ken kinadakes. Ngem kas iti napalabas, ti Dios laeng ti mangikeddeng no kaano a mapasamak ti kasta a gubat ken no siasino ti makiraman.
Nalawag nga idi umuna a siglo, saan a binilin ti Dios dagiti Kristiano a makigubat. Ita ngay? Adda kadi grupo dagiti tattao a binilin ti Dios a makigubat? Wenno ita kadin ti panawen a bumallaet ti Dios tapno makigubat para kadagiti agdaydayaw kenkuana? Ania ti kuna ken panagrikna ti Dios maipapan iti gubat ita? Sungbatan ti sumaruno nga artikulo dagita a saludsod.


text:
1Daytoy ti maikatlo nga isasarungkarko kadakayo. “Iti aniaman a pammabasol, masapul ti pammaneknek ti dua wenno tallo a saksi,” kuna ti Nasantoan a Surat. 2Kayatko a ballaagan dagiti nagbasol iti napalabas ken dadduma pay. Imbagakon daytoy iti naudi nga isasarungkarko kadakayo, ngem sawek manen ita ta adayoak: Awanto ti makalisi iti pannusa inton umayak manen. 3Maaddaankayto kadagiti amin a pammaneknek a mangipakita a ni Cristo ti agsasao kaniak. Saan a nakapuy ni Cristo no adda iti baetyo. Ipakitana ketdi ti pannakabalinna kadakayo. 4Ta uray no iti kinakapsut ti nakaigapuan ti ipapatayna iti krus, sibibiag babaen iti pannakabalin ti Dios. Iti pannakipagmaymaysami kenkuana, nakapuykami met ngem ti pannakilangenlangenmi kadakayo, makipagbiagkaminto kenkuana babaen iti pannakabalin ti Dios. 5Sukimatenyo ti bagiyo tapno maammoanyo no pudno met laeng nga agbibiagkayo iti pammati. Awan duadua nga ammoyo nga adda ni Jesu-Cristo kadakayo—malaksid no parparawpaw ti pammatiyo. 6Agtalekak a maammoanyonto a saankami a napaay. 7Ikarkararagkami iti Dios a dikayto agaramid iti dakes—saan a tapno makita a nagballigikami no di ket tapno agaramidkayo iti naimbag, uray no kasla dikami nagballigikami. 8Ta awan pannakabalinmi a bumusor iti pudno, ngem adda pannakabalinmi nga agserbi iti pudno. 9Maragsakankami no nakapsutkami ket napigsakayo. Iti kasta, idawdawatmi nga awan koma ti pagkuranganyo. 10Isut’ gapuna nga isuratko daytoy ita nga awanak iti dennayo tapno inton umayak, diakto nainget a mangaramat iti turay nga inted kaniak ti Apo. Agpaay daytoy iti pannakapatanoryo a saan nga iti pannakarakrakyo. 11Kamaudiananna, kakabsat, agpakadaakon! Ikagumaanyo ti agbalin a naan-anay. Denggenyo ti dawatko: Agtutunoskayo ken agbiagkayo a sitatalna ket addanto kadakayo ti Dios ti ayat ken talna. 12Agkikinnablaawkayo babaen iti nainkabsatan nga agek. Pakomustaandakayo dagiti amin a tattao ti Dios. 13Sapay koma ta adda kadakayo amin ti parabur ni Apo Jesu-Cristo, ti ayat ti Dios, ken ti pannakikadua ti Espiritu Santo.
Copyright
Learn More


text:
Pagsasao a Bietnamis
Ti Bietnamis[2] (tiếng Việt) ket isu ti nailian ken opisial a pagsasao ti Bietnam. Daytoy ket isu ti patneng a pagsasao ti Bietnamis a tattao (Kinh), ken dagiti agarup a tallo a riwriw iti ballasiw taaw a Bietnamis. Daytoy ket naisasao pay a kas maysa nga umuna wenno maikadua a pagsasao babaen dagiti adu nga etniko a minoridad ti Bietnam. Daytoy ket paset ti Austro-Asiatiko a pamilia ti pagsasao a daytoy ket adda kadagiti adu nga agsasao babaen ti naisangsangayan a paggiddiatan (ad-adu ngem dagiti sabali nga Austro-Asiatiko a pagsasao no itipon amin dagitoy). Kaaduan ti bokabulario ti Bietnamis a ket binulod manipud ti Insik, ken dati a sinursurat nga inus-usar ti Insik a sistema ti panagsurat, urayno ti nabalbaliwan a porma ken naikkan idi ti bernakular a pannakabalikas. A kas nagbanagan ti kolonia a panagturay ti Pransia, ti pagsasao ket adda a mangipakpakita kadagiti impluensia manipud ti Pranses, ken ti Bietnamis nga abesedario (quốc ngữ) nga inus-usaren tatta nga aldaw ket maysa a Latin nga abesedario nga addaan kadagiti mainayon a diakritiko para kadagiti aweng ken dagiti dadduma a bokal ken konsonante.
Dagiti nagibasaran[urnosen | urnosen ti taudan]
- ^ "CIA World Factbook". CIA. Naala idi 12 Abril 2012.
- ^ Rubino, Carl Ralph Galvez (2000). "Bietnamis". Ilocano Dictionary and Grammar: Ilocano-English, English-Ilocano. University of Hawaiʻi Press. p. 114. ISBN 978-0-8248-2088-6.
Dagiti silpo ti ruar[urnosen | urnosen ti taudan]
Midia a mainaig iti Pagsasao a Bietnamis iti Wikimedia Commons


text:
TI PAGWANAWANAN (PAGADALAN NGA EDISION) HULIO 2014
Masarakan iti daytoy a ruar dagiti maadal nga artikulo para iti Septiembre 1 agingga’t 28, 2014.
Situtulok nga Agsaksakripisioda—Iti Micronesia
Adda tallo a gagangay a karit a pakaipaspasanguan dagiti nagboluntario nga agserbi kadagitoy nga isla iti Pacifico. Kasano a nakapagballigi dagitoy a manangaskasaba iti Pagarian?
“Ammo ni Jehova Dagidiay Kukuana”
Kasano a ti “pamuon” ken “selio” a nadakamat iti 2 Timoteo 2:19 matulongannatayo a mangilasin kadagiti kukua ni Jehova?
Ti Ili ni Jehova ‘Pagpanawanna ti Kinakillo’
Ania ti nakainaigan ti sasao a ‘pagpanawan ti kinakillo’ iti sumagmamano a pasamak idi kaaldawan ni Moises? Ania ti maadaltayo kadagita a pasamak?
Napukawan iti Ama—Nakasarak iti Ama
Basaem ti pakasaritaan ti biag ni Gerrit Lösch a kameng ti Bagi a Manarawidwid.
“Dakayo Dagiti Saksik”
Ania ti kaipapanan ti pannakaawagtayo iti Saksi ni Jehova?
“Dakayto Dagiti Saksik”
Apay nga imbaga ni Jesus a “dakayto dagiti saksik,” saan ket a saksi ni Jehova? Kasanotayo a makapagtalinaed a naregta iti trabaho a panangasaba?


text:
1Agdawatak kadakayo, padak a panglakayen ti iglesia. Maysaak a saksi iti panagsagaba ni Cristo, ken mairamanakto met iti dayag a maiparangarang. Igunamgunamko ngarud kadakayo nga 2aywananyo ti grupo dagiti mamati, ti arban nga inted ti Dios kadakayo, kas iti panangaywan ti maysa a tao iti arban ti karnero. Aywananyo a siaayat ti arban a kas iti kayat ti Dios nga aramidenyo. Saankayo koma a mapilpilit. Agtrabahokayo, saan a gapu iti tangdan, no di ket gapu iti pudno a tarigagay iti panagserbi. 3Diyo adipenen dagiti naitalek kadakayo. Agbalinkayo koma ketdi a pagwadanda. 4Ket inton agparang ti Pangulo a Pastor, awatenyonto ti nadayag a korona a dinto agpukaw ti raniagna. 5Dakayo nga agtutubo, paiturayankayo met kadagiti nataengan. Dakay amin, agtitinnulongkayo kas napakumbaba nga adipen, ta kuna ti Nasantoan a Surat, “Busoren ti Dios dagiti natangsit, ngem paraburanna dagiti napakumbaba.” 6Awatenyo a sipapakumbaba ti mannakabalin nga ima ti Dios tapno itan-oknakay inton dumteng ti tiempona. 7Itaklinyo kenkuana dagiti amin a pakaringgoranyo gapu ta ipatpategnakayo. 8Agsalukagkayo. Agsiputkayo. Agdakdakiwas ti Diablo a kabusoryo—kasla leon a ngumerngernger nga agsapsapul iti alun-onenna. 9Agtalinaedkayo a natibker iti pammati ket saankay a sumuko kenkuana. Kas ammoyo, saan laeng a dakayo ti agsagsagaba iti kastoy a rigat no di pay ket dagiti kakabsatyo iti pammati iti entero a lubong. 10Ngem kalpasan ti mabiit a panagsagabayo, pagbalinennakayto a naan-anay ti Dios. Wen, ti Dios ti amin a parabur a nangayab kadakayo a makiranud iti agnanayon a dayagna babaen iti pannakikaysayo ken Cristo. Patibkerennakay iti pammati, papigsaenna ti pakinakemyo ken ipasdeknakay iti nalagda a fondasion. 11Sapay koma ta agturay iti agnanayon awan inggana! Amen. 12Insuratko daytoy babaen iti tulong ni Silvano nga imbilangko a mapagtalkan a kabsat. Sinuratankayo ta kayatko a papigsaen ti pakinakemyo ken paneknekan a daytoy ti pudno a parabur ti Dios. Agtalinaedkayo a natibker iti daytoy. 13Pakomustaannakayo ti iglesia iti Babilonia a pinili met ti Dios a kas kadakayo. Agpakomusta met ni Marcos nga anakko. 14Agkikinnablaawkay iti nakristianoan nga agek. Sapay koma ta adda kadakay amin ti talna ken ni Cristo.
Copyright
Learn More


text:
Septiembre 12-18
SALMO 120-134
Kanta 33 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Ti Tulongko Aggapu ken Jehova”: (10 min.)
Sal 121:1, 2—Gapu ta ni Jehova ti nangparsua iti amin, makapagtalektayo kenkuana (w04 12/15 12 ¶3)
Sal 121:3, 4—Ammo ni Jehova ken ipaayna ti kasapulan dagiti adipenna (w04 12/15 12 ¶4)
Sal 121:5-8—Kanayon a salsalakniban ni Jehova ti ilina (w04 12/15 13 ¶5-7)
-
Panagkali iti Naespirituan a Gameng: (8 min.)
Sal 123:2—Ania ti kaipapanan ti ilustrasion maipapan iti “matmata dagiti adipen”? (w06 9/1 15 ¶3)
Sal 133:1-3—Ania ti masursurotayo iti daytoy a salmo? (w06 9/1 16 ¶3)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: (4 min. wenno awan pay) Sal 127:1–129:8
AGBALIN A MAS EPEKTIBO ITI MINISTERIO
Damo a Pannakisarita: (2 min. wenno awan pay) wp16.5 akkub—Pannakisarita iti naunget a bumalay.
Panagsarungkar: (4 min. wenno awan pay) wp16.5 akkub—Awisen ti indibidual a makigimong.
Panangyadal iti Biblia: (6 min. wenno awan pay) fg leksion 8 ¶6—Tulongan ti iyad-adalan a mangpanunot no kasanona a mayaplikar ti naadalna.
PANAGBIAG KAS KRISTIANO
Kanta 114
Nakaim-imbag ni Jehova Kaniak: (15 min.) Ipabuya ti video a Nakaim-imbag ni Jehova Kaniak iti jw.org. (Mapan iti MAIPAPAN KADAKAMI > AKTIBIDAD.) Pagsasaritaan dagitoy a saludsod: Kasano a tinulongan ni Jehova ni Crystal, ken ania ti epekto dayta kenkuana? Ania ti ar-aramiden ni Crystal no malapunos iti negatibo a rikna? Ania ti naitulongna kenka ti kapadasan ni Crystal?
Panagadal ti Kongregasion iti Biblia: (30 min.) ia Konklusion ¶1-13
Repaso ken Dagiti Maadal iti Sumaruno a Lawas (3 min.)
Kanta 119 ken Kararag


text:
Albert Abraham Michelson
Ni Albert Abraham Michelson ( Deisiembre 19, 1852 – Mayo 9, 1931) ket maysa idi nga Amerikano a pisiko a naam-ammuan para iti obrana iti panagrukod ti kapardas ti lawag ken naipangpangruna para iti eksperimento Michelson–Morley. Idi 1907 isu ket nagungunaan iti Premio Nobel iti Pisika. Isu ti immuna nga Amrikano a nakaawat iti Premio Nobel kadagiti siensia.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- Livingston, D. M. (1973). The Master of Light: A Biography of Albert A. Michelson. ISBN 0-226-48711-3.
- Levy, Harriet Lane (1996). 920 O'Farrell Street. Berkeley: Heyday Books. ISBN 0-930588-91-6.
Dagiti silpo ti ruar[urnosen | urnosen ti taudan]
Dagiti inadaw a sasao a mainaig kenni Albert Abraham Michelson iti Wikiquote (Ingles)
Midia a mainaig kenni Albert Abraham Michelson iti Wikimedia Commons
- Biograpiko a Pammalagip ti Nailian nga Akademaia dagiti Siensia
- Biag ken dagiti Obra ni Michelson manipud ti Americkano nga Instituto ti Pisika


text:
Naga, Cebu
Ti Siudad ti Naga ket maysa a komponente a siudad iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Siudad ti Naga ket nabingbingay a politikal iti 28 a barbaranggay.[2]
- Alfaco
- Bairan
- Balirong
- Cabungahan
- Cantao-an
- Central Poblacion
- Cogon
- Colon
- East Poblacion
- Inoburan
- Inayagan
- Jaguimit
- Lanas
- Langtad
- Lutac
- Mainit
- Mayana
- Naalad
- North Poblacion
- Pangdan
- Patag
- South Poblacion
- Tagjaguimit
- Tangke
- Tinaan
- Tuyan
- Uling
- West Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
1Masapul nga ibilangdakami a kas adipen ni Cristo ken nadutokan nga agaywan kadagiti palimed ti Dios. 2Ngem masapul a napudno ti adipen iti apona. 3Awan aniamanna kaniak no ukomendak wenno mausigak iti pangukoman ti tao. Kinapudnona, diak ukomen ti bagik. 4Nadalus ti konsensiak ngem saan a dayta ti mangipaneknek nga awan a pulos ti basolko. Ti Apo ti mangukom kaniak. 5Ngarud, saankay a mangukom agingga iti dumteng ti naituding a tiempo. Wen, urayenyo ti yaay ti Apo ta isunto ti mangilatak kadagiti palimed ken mangibutaktak kadagiti panggep a naitalimeng iti puso ti tao. Ket awatento ti tunggal tao ti kaikarianna a pammadayaw nga aggapu iti Dios. 6Kakabsatko, para iti pagimbaganyo, inusarko a pagarigan ti kasasaadmi ken ni Apolos tapno masursuroyo ti kaipapanan daytoy a pagsasao, “Dikayo lumbes iti adda a naisurat.” Iti ababa a pannao, tapno awan kadakayo ti mangitangsit iti maysa a tao ket umsienna ti sabali. 7Siasino ti namagbalin kadakayo a nangatngato ngem dagiti dadduma? Saan kadi a ti Dios ti nangted iti amin nga adda kadakayo? Ngarud, apay nga agpasindayagkayo a kasla ketdin saan a sagut dagiti adda kadakayo? 8Adda aminen a kasapulanyo? Babaknangkayon? Nagbalinkayo kadin nga ari, idinto a dakami, saan? Sapay koma ta pudno nga arikayon tapno makipagturaykami met kadakayo. 9Ta pagarupek a ti kababaan a saad ti inted ti Dios kadakami nga apostoles. Mayarigkami kadagiti tattao a nakedngan a matay iti imatang ti publiko, kas naisangsangayan a buyaen ti lubong dagiti angheles ken dagiti tattao. 10Gapu ken ni Cristo, maagkami. Ngem adu ti ammoyo maipapan kenkuana. Nakapsutkami, ngem napigsakayo. Maum-umsikami, ngem maitantan-okkayo! 11Agpapan ita, kanayon nga awan umanay a kanen ken inumenmi; rutayrutay dagiti pagan-anaymi; makabkabilkami; agalla-allakami. 12Igaedmi ti agtrabaho tapno agbiagkami. No mailunodkami, mangbendisionkami ketdi. No maidadaneskami, ibturanmi. 13No padpadaksendakami dagiti tattao, nasayaat ti saomi kadakuada. Maibilangkami a basura iti lubong. Agpapan ita, mayarigkami iti rugit ti daga. 14Saanko nga isurat daytoy kadakayo tapno pabainankayo ngem bagbagaankayo a kas ay-ayatek nga annak. 15Ta uray no adda sangapulo ribu a mangaywan iti biagyo ken ni Cristo, maymaysa ti amayo. Ta iti panagbiagyo ken Cristo Jesus, nagbalinak nga amayo babaen iti panangyegko kadakayo iti Naimbag a Damag. 16Ngarud, ipakpakaasik kadakayo a tuladendak. 17Daytoy ti gapuna nga ibaonko dita ni Timoteo nga ay-ayatek ken napudno nga anakko iti Apo. Ipalagipnanto kadakayo dagiti pagulidanan a sursurotek iti baro a biag ken ni Cristo Jesus. Dagitoy met ti isursurok iti amin nga iglesia iti sadinoman a lugar. 18Timmangsiten ti sumagmamano kadakayo dita a kasla saankayo a sarungkaranen. 19Ngem no ipalubos ti Apo, umayak iti mabiit ket siakto a mismo ti mangtakuat no ania ti kabaelan nga aramiden dagitoy natangsit a tattao a ti laeng agsao ti paglainganda. 20Ta ti Pagarian ti Dios saan a maipapan iti panagsao no di ket pannakabalin. 21Ania ti kaykayatyo: Umayak kadakayo a nakaiggem iti saplit wenno napnoan iti ayat ken kinaanus?
Copyright
Learn More


text:
Nakallalagip a Panagpasiar
Kada tawen, pinullo a ribu ti agpasiar kadagiti pasilidad ti sanga nga opisina ti United States ken iti sangalubongan a hedkuarter dagiti Saksi ni Jehova iti New York State. Dagita a lugar ket maawagan iti Bethel a “Balay ti Dios” ti kaipapananna iti Hebreo. Asideg ken adayo ti paggapuan dagiti agpasiar a mayat a mangkita no kasano ti pannakayimprenta dagiti publikasion, no kasano ti pannakaorganisar ti trabahomi, ken mangbisita kadagiti gagayyemda nga agtrabtrabaho sadiay. Itay nabiit, adda maysa a nagporsegi unay tapno matuloy ti panagpasiarna.
Ni Marcellus a maysa kadagiti Saksi ni Jehova ket agnanaed iti Anchorage, Alaska, U.S.A. Manmano laeng ti maisaona sipud idi naistrok sumagmamano a tawenen ti napalabas. * Masansan a naka-wheelchair ken masapul nga adda tumulong kenkuana kadagiti inaldaw nga aramidenna. Iti laksid dagita a pakarigatan, tartarigagayanna unay ti agpasiar iti Bethel. Itay nabiit, natungpal met laengen dayta nga arapaapna.
“Porsegido,” kuna ti gayyemna a ni Corey a timmulong iti pannakaiplano ti panagpasiarna. “Kanayon nga awagannak no adda damagenna maipapan iti plano. Yantangay ‘Wen’ ken ‘Saan’ laeng ti maisao ni Marcellus, masapul nga adu ti isaludsodko no umawag.” Kastoy no kua ti tungtonganda:
“Kayatmo nga umayak dita?”
“Saan.”
“Kayatmo nga awagak ti doktor?”
“Saan.”
“Maipapan kadi daytoy iti panagpasiarmo idiay Bethel?”
“Wen.”
“Kalpasanna, ilawlawagko dagiti naaramidakon iti pannakaiplano ti biahena. Maragsakanak unay ta natungpal dayta nga arapaapna.”
Napagballigian ni Marcellus ti sumagmamano a problema tapno matuloy ti panagpasiarna. Yantangay limitado ti sapulna, dua a tawen a nagurnong tapno adda pagpletena iti 5,400-kilometro a biahena nga agpa-New York. Gapu kadagiti pisikal a limitasionna, masapul nga agbirok iti makabael a kaduana nga agbiahe. Kamaudiananna, kasapulanna ti doctor’s certificate ket naawatna dayta sumagmamano la nga aldaw sakbay ti nakaeskediul a panagtayabna.
Idi nakadanon ni Marcellus iti New York, isu ket naipasiar kadagiti pasilidad iti Brooklyn, Patterson, ken Wallkill. Nakitana dagiti nagdadakkel a makina nga agim-imprenta kadagiti libro ken Biblia ken nagadu ti naammuanna maipapan iti pannakaorganisar ti trabaho dagiti Saksi ni Jehova. Nabuyana met dagiti eksibit a napauluan iti “The Bible and the Divine Name (Ti Biblia ken ti Nagan ti Dios)” ken “A People for Jehovah’s Name (Tattao a Maipaay iti Nagan ti Dios).” Bayat ti panagpasiarna, naaddaan iti adu a baro a gagayyem. Talaga a nakallalagip dayta a panagpasiar!
Adu ti agkuna a kurang ti sasao a mangiladawan iti panagpasiarda iti Bethel. Ngem idi naisaludsod ken Marcellus no napnek met laeng iti panagpasiarna iti Bethel, simmungbat iti kakaisuna a pamay-an a kabaelanna: “Wen. Wen. Wen!”
Kas iti napadasan ni Marcellus, mabalin a makaparegta a kapadasan para kenka ken iti pamiliam ti panagpasiar iti Bethel. Siraragsak a maawat ti amin nga umay agpasiar kadagiti sanga nga opisinami iti intero a lubong. Padasem met ti umay!
^ par. 3 Natay ni Marcellus idi Mayo 19, 2014 bayat a maisagsagana ti pannakaipablaak daytoy nga artikulo.
Ammuem ti Ad-adu Pay
Ania ti Bethel?
Ti Bethel ket naisangsangayan a lugar nga addaan iti nakapatpateg a panggep. Ammuem ti ad-adu pay maipapan kadagiti agserserbi sadiay.
Ania ti Maas-asikaso iti Sanga nga Opisina Dagiti Saksi ni Jehova?
Maawis dagiti bisita nga agpasiar iti aniaman kadagiti sanga nga opisinami. Awisendaka met nga umay agpasiar!


text:
Plantilia:Masapul ti panangilawlawag
Daytoy nga etiketa ket inus-usar iti silpo a makasapul a mapasayaat gapu ta mapan iti panangilawlawag a panid. Ti etiketa ket naikeddeng a mausar laeng no ti editor ket nangpadas a nangsimpa ngem saan a nagballigi. Kaaduan kadagiti silpo dagiti panangilawlawag a panid ket saan a makasapul iti daytoy nga etiketa.
Ti etiketa ket automatikona nga ikabil ti artikulo iti Kategoria:Dagiti artikulo nga addaan kadagiti silpo a makasapul ti panangilawlawag. Saan a manual nga agikabil kadagiti artikulo iti daytoy a kategoria.
Nasken a manayonan ti petsa, ken automatikonto a mangikabil ti artikulo iti binulan a subkategoria ti Kategoria:Dagiti artikulo nga addaan kadagiti silpo a makasapul ti panangilawlawag.
Panagusar[urnosen ti taudan]
[[Artikulo]]
{{Masapul ti panangilawlawag|date=Enero 2017}} mangited ti:
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
- {{Dn}}
- {{Disambiguation needed}}


text:
1Irekomendarko kadakayo ni kabsattayo a Febe nga agserserbi iti iglesia idiay Cencrea. 2Awatenyo iti nagan ti Apo kas rumbeng nga aramiden dagiti tattao ti Dios. Tulonganyo iti aniaman a kasapulanna, ta adu a tattao ti tinultulonganna, ket maysaak kadakuada. 3Pakomustaak da Priscila ken Akila a kakaduak a nagserserbi ken ni Cristo Jesus. 4Nagpeggad ti biagda gapu kaniak. Saan la a siak ti agyaman kadakuada no di pay ket ti amin nga iglesia dagiti Hentil. 5Pakomustaak met ti iglesia nga aggigimong iti balayda. Pakomustaak ni Epeneto a patgek a gayyem. Isu ti immuna a namati ken ni Cristo iti probinsia ti Asia. 6Pakomustaak ni Maria a nagrigrigat a nagtrabaho para kadakayo. 7Pakomustaak da Adronico ken Junia a kadaraak ken kakaduak a naibalud. Am-ammo unay ida dagiti apostoles. Immun-unada ngem siak a nagbalin a Kristiano. 8Pakomustaak met ni Ampliato a patgek a gayyem iti pannakikadkadua iti Apo. 9Kasta met ni Urbano a katrabahoanmi iti panagserbi ken Cristo ken ni Estakis a patgek a gayyem. 10Pakomustaak ni Apeles a napaneknekanen ti kinapudnona ken ni Cristo. Kasta met ti familia ni Aristobulo. 11Pakomustaak ni Herodion a padak a Judio ken dagiti kakabsat a Kristiano iti familia ni Narciso. 12Pakomustaak da Trifena ken Trifosa nga agserserbi iti Apo, kasta met ti patgek a gayyem, ni Persida nga adu ti nagapuananna a maipaay iti Apo. 13Pakomustaak ni Rufo a nalatak nga agserserbi iti Apo, agraman ni inana a nangibilang kaniak a kas maysa nga anakna. 14Pakomustaak da Asincrito, Flegonte, Hermes, Patrobas, Hermas ken dagiti amin a kakabsat a kakaduada. 15Pakomustaak pay da Filologo ken Julia, ni Nereo ken ti kabsatna a babai, ni Olimpas, ken amin a tattao ti Dios a kakaduada. 16Agkikinnablaawkayo iti nainkabsatan nga agek. Pakomustaandakayo dagiti amin nga iglesia ni Cristo. 17Kakabsatko, dawatek nga agannadkayo kadagiti tattao a mamagsisina ken mangyaw-awan kadakayo iti pammati ken dagiti agsao iti maibusor iti pannursuro nga inawatyo. Adaywanyo ida. 18Dagiti agaramid kadagitoy, saanda nga agserserbi ken ni Cristo nga Apotayo, no di ket iti bukodda a paggarteman. Allilawenda dagiti nasingpet a tattao babaen kadagiti napipintas a balikas ken makaay-ayo a panagsao. 19Agdindinamag ti kinapudnoyo iti ebanghelio, ket daytoy ti gapuna a maragsakanak kadakayo. Kayatko a masiribkayo a mangammo no ania ti naimbag, ngem awan koma ti ammoyo maipapan iti dakes. 20Iti mabiit, ti Dios a pagtaudan ti talna, parmekennanto ni Satanas. Adda koma kadakayo ti parabur ni Apotayo a Jesus. 21Pakomustaannakayo ni Timoteo a katrabahoak. Agpakomusta met da Lucio, Jason ken Sosipatro a padak a Judio. 22Siak, ni Tercio a nangisurat iti daytoy, idanonko met kadakayo ti nakristianoan a pakomusta. 23Pakomustaannakayo ni Gayo a mangsangsangaili kaniak ken akimbalay iti paggigimongan dagiti mamati. Pakomustaannakayo met ni Erasto a tesorero ti siudad, ken ni kabsattayo a Cuarto. 25Madaydayaw ti Dios! Mabalinnakayo a pagtalinaeden a natibker iti pammatiyo, kas mayannurot iti Naimbag a Damag nga ikaskasabak maipapan ken Jesu-Cristo, ken kas mayannurot iti naiparangarang a palimed ti kinapudno a nailemmeng manipud idi punganay. 26Ngem ita, nailatak dayta a kinapudno. Babaen kadagiti sinuratan dagiti profeta ken kas mayannurot iti bilin ti agnanayon a Dios, naipakaammo daytoy kadagiti amin a nasion tapno mamati ken agtulnog amin a tattao. 27Madaydayaw koma iti agnanayon babaen ken Jesu-Cristo ti maymaysa a Dios, isu a kakaisuna a masirib iti amin! Amen.
Copyright
Learn More


text:
INDONESIA
Saanda a Binaybay-an ti Panagtataripnongda
Uray no naipariten ti trabaho, kaaduan a kongregasion ti naggigimong latta kadagiti balay. Ngem tapno awan ti makadlaw, adu a kongregasion ti saan a nagkanta kadagiti kanta ti Pagarian. Rinaut dagiti autoridad ti dadduma kadagiti naggigimonganda, ngem kalmado latta dagiti kakabsat.
Kaaduanna a dagiti asamblea ket igiddan dagiti kakabsat kadagiti kasar wenno reunion ti pamilia. Kinuna ni Tagor Hutasoit: “Agparehistro dagiti agkasar ken mangalada iti police permit tapno mapalubosanda a mangangay iti dakkel a kasar. No madama ti kasar, agtugaw dagiti nobio ken nobia, dagiti nagannak, dagiti abay, ken dadduma pay, iti entablado bayat nga iparang dagiti kakabsat dagiti palawag a naibatay iti Biblia.”
Iti maysa nga asamblea, kinasarita ti maysa a polis ni Tagor nga is-isuda.
“Dua wenno tallo laeng nga oras ti kaaduan a kasar. Apay a no dakayo ket agmalmalem?” insaludsod ti polis.
“Adu ti problema dagiti dadduma nga agkasar isu a kasapulanda ti adu a makatulong a balakad manipud iti Sao ti Dios,” insungbat ni Tagor.
“Sabagay,” intung-ed ti polis.
Inggiddanda iti adu a kasar ti dadduma a paset ti 1983 a “Panagkaykaysa iti Pagarian” a Kombension Distrito iti dakkel nga sports stadium idiay Jakarta. Nganngani 4,000 a kakabsat ken interesado ti immatender, ken 125 ti sililimed a nabautisaran sakbay ti programa. Idi saan unayen a nakaro ti pannakaiparit, nangangay dagiti kakabsat kadagiti daddadakkel a kombension, a maysa kadagita ket nasurok a 15,000 ti immatender.
Panangibangon iti Sanga nga Opisina Bayat ti Pannakaiparit
Idi 1980’s ken 1990’s, namin-adu nga indawat ti sanga nga opisina iti gobierno nga ikkatendan ti pannakaiparit kadagiti Saksi ni Jehova. Dagiti kakabsat iti sabali a pagilian nagsuratda met iti gobierno ti Indonesia ken kadagiti embahadorda tapno saludsodenda no apay a maparparitan dagiti Saksi idiay Indonesia. Pabor ti adu nga opisial a maikkaten ti pannakaiparit, ngem maulit-ulit a kinontra ti impluensiado a Directorate General of Christian Community Guidance dagiti panangikagumaanda.
Idi 1990, nagdesision dagiti kakabsat a baka mabalin nga agibangonda iti baro a sanga nga opisina iti nalemmeng a lugar. Iti dayta met la a tawen, inaprobaran ti Bagi a Manarawidwid ti pannakagatang ti lote nga asideg iti Bogor, maysa a bassit a siudad nga adda iti agarup 40 a kilometro iti abagatan ti Jakarta. Ngem bassit laeng kadagiti lumugar a kakabsat ti addaan iti paglaingan (skill) iti panagibangon. Kasanoda ngarud a makaibangon?
Timmulong dagiti kakabsat manipud iti nadumaduma a pagilian tapno makaibangonda. Inaramid ti Brooklyn Construction Office ken ti Regional Engineering Office idiay Australia dagiti plano dagiti patakder. Iti uneg ti dua a tawen a pannakaaramid ti proyekto, timmulong ti agarup 100 a boluntario manipud iti sabali a pagilian nga addaan kadagiti kasapulan a paglaingan.
Kinuna ni Hosea Mansur, maysa nga Indonesian a kabsat a makisarsarita kadagiti nagduduma nga opisial: “Idi nakita dagiti opisial a Muslim ti initial-ko nga H.M. iti hard hat-ko, pinanunotda a ti H ket ‘Hājjī,’ a nangato a titulo dagiti mapmapan idiay Mecca, isu a resrespetuendak unay. Gapu iti dayta, saanak a narigatan a mangorganisar iti trabaho.”
Idi Hulio 19, 1996, naidedikar ti baro a sanga nga opisina. Ni John Barr, a miembro ti Bagi a Manarawidwid, ti nangiparang iti palawag ti dedikasion. Adda 285 nga immatender a pakairamanan ti 118 a Bethelite, special pioneer, ken dagiti agdama ken dati a misionero manipud iti nagduduma a pagilian ken ti 59 a miembro ti pamilia ti Bethel iti Indonesia. Iti simmaruno a dua nga aldaw kalpasan ti dedikasion, naangay ti “Mensahero ti Nadiosan a Talna” a Kombension Distrito idiay Jakarta nga inatenderan ti 8,793 a delegado.
Insalakan ni Jehova ti Ilina
Idi 1998, nagikkat ti nabayagen a Presidente iti Indonesia a ni Soeharto (Suharto), isu a masuktanen ti turay. Gapuna, ad-adda pay a nagporsegi dagiti kakabsat a mangilaban iti pannakaikkat ti pannakaiparit ti trabaho dagiti Saksi.
Idi napan ti Indonesian Secretary of State, a ni Mr. Djohan Effendi, idiay New York idi 2001, nagpasiar idiay Brooklyn Bethel ken nakasaritana ti tallo a miembro ti Bagi a Manarawidwid. Nagbilib iti nakitana, ken naibagana a nasayaat ti reputasion dagiti Saksi ni Jehova iti intero a lubong. Pabor ni Mr. Effendi a maikkat ti pannakaiparit ti trabaho, ngem imbagana a nakadepende ti desision iti attorney general ti Indonesia a ni Mr. Marzuki Darusman.
Pabor met ti attorney general a maikkaten ti pannakaiparit ti trabaho, ngem itantantan dagiti bumusbusor nga opisial iti departamentona ti pannakaipatungpal dayta ta ekspektarenda a dandanin masuktan isuna. Kamaudiananna, idi Hunio 1, 2001, napaayaban ni Tagor Hutasoit iti opisina ti attorney general. “Agarup 25 a tawenen ti napalabas, iti dayta met la nga opisina, nayawat kaniak ti dokumento a mangibagbaga a maipariten ti trabaho dagiti Saksi ni Jehova,” kinuna ni Tagor. “Ngem iti daytoy nga aldaw, nga isu met ti maudin nga aldaw a panagtrabaho ti attorney general, inyawatna kaniak ti dokumento a mangibagbaga a maipalubosen ti trabaho.”
Idi Marso 22, 2002, inrehistron ti Department of Religious Affairs ti organisasion dagiti Saksi ni Jehova iti Indonesia. Kinuna ti director-general iti dayta a departamento kadagiti pannakabagi ti sangay: “Daytoy a dokumento ti pannakairehistro ket saannakayo nga ikkan iti wayawaya iti panagdayaw. Aggapu iti Dios dayta a wayawaya. Ibagbaga daytoy a dokumento a bigbigenen ti gobierno ti relihionyo. Addaankayon kadagiti kalintegan a kas iti dadduma a relihion, ken nakasagana ti gobierno a tumulong kadakayo.”


text:
Nangisit nga abut
Ti nangisit nga abut ket maysa a rehion ti limbang nga oras nga pagyanan ti grabidad a mangatipa kadagiti aniaman, a m,airaman ti lawag, manipud ti panagtalaw.[1] Ti teoria iti sapasap a relatibidad ket mangipadto a ti makaanay a kompakto a masa ket ket mangdadael ti sukog ti limbang nga oras tapno makaporma ti nangisit nga abut. Iti lawlaw ti nangisit nga abaut adda ti nailawlawagan ti matematiko a rabaw a tinawtawagan a kas ti pasamak horisonte a mangmarka ti puntos a saan pakasublian. Daytoy ket tinawtawagan a "nangisit" gaputa daytoy ket agsagepsep kadagiti amin a lawag a makapunta ti horisonte, a saana mangiballatek ti aniaman, kasla iti nasayaat a nangisit a bagi iti termodinamiko.[2][3]
Paammo[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Wald 1984, pp. 299–300
- ^ Schutz, Bernard F. (2003). Ti grabidad manipud ti baba nga agpangato. Unibersidad ti Cambridge a Pagmalditan. p. 110. ISBN 0-521-45506-5.
- ^ Davies, P. C. W. (1978). "Termodinako dagiti Nangisit nga Abut" (PDF). Dagiti Reporta iti Panagrang-ay iti Pisika. 41 (8): 1313–1355. Bibcode:1978RPPh...41.1313D. doi:10.1088/0034-4885/41/8/004.
Kasilpo iti ruar[urnosen | urnosen ti taudan]
Midia a mainaig iti Nangisit nga abut iti Wikimedia Commons


text:
LEKSION 2
Kayat ni Rebecca a Paragsaken ni Jehova
Ay-ayaten unay ni Rebecca ni Jehova. Isaac ti nagan ni lakayna. Ay-ayatenna met ni Jehova. Kasano a naam-ammo ni Rebecca ni Isaac? Ania ti inaramid ni Rebecca tapno maragsakan ni Jehova? Ammuenta ti ad-adu pay maipapan kenkuana.
Da Abraham ken Sara ti tatang ken nanang ni Isaac. Aggigianda idiay Canaan. Dayta ti ayan dagiti tattao a saan nga agdaydayaw ken Jehova. Kayat idin ni Abraham a mangasawa ni Isaac, ngem daydiay koma agdaydayaw ken Jehova. Imbaonna ngarud ni Eliezer nga adipenna idiay Haran tapno agbirok iti asawa ni Isaac. Idiay nga aggigian dagiti kabagian ni Abraham.
Kadua ni Eliezer a napan idiay Haran ti dadduma pay nga adipen ni Abraham. Nabayag ti biaheda. Nangikuyogda iti sangapulo a kamelio a nangilugananda iti makan ken regalo. Kasano nga ammo ni Eliezer no asino ti balasang a pilienna para ken Isaac? Idi simmangpet da Eliezer idiay Haran, nagsardengda iti maysa a bubon. Ngamin ammo ni Eliezer nga umay agsakdo dagiti tattao, isu a nagkararag ken Jehova. Kunana, ‘No ti balasang mangted kaniak iti danum ken ikkanna met dagiti kameliok, isu dayta ti pinilim.’
Idin, sumungaden ni Rebecca. Ibaga ti Biblia nga isu ket nakapimpintas. Dimmawat ni Eliezer iti danum ket imbaga ni Rebecca: ‘Sige apo, mangalaak iti danum para kenka ken painumek met dagiti kameliom.’ Agasem dayta! Adu ti inumen dagiti mawaw a kamelio. Isu a nagsublisubli ni Rebecca iti bubon. Makitam kadi iti ladawan no kasano karigat ti ar-aramidenna?— Kasla saan a mamati ni Eliezer iti sungbat ni Jehova iti kararagna.
Inikkan ni Eliezer ni Rebecca iti adu a napipintas a regalo. Inawis met ni Rebecca ni Eliezer ken ti kakaduana nga adipen iti balayda. Imbaga ni Eliezer no apay nga imbaon ni Abraham sadiay. Imbagana pay a sinungbatan ni Jehova ti kararagna. Maragsakan ti pamilia ni Rebecca nga isu ket agbalin nga asawa ni Isaac.
Kimmuyog ni Rebecca ken ni Eliezer idiay Canaan ket nakiasawa ken Isaac
Ngem kayat ngata ni Rebecca ti makiasawa ken Isaac?— Ammo ni Rebecca nga imbaon ni Jehova ni Eliezer. Ngarud, idi dinamag da tatang ken nanangna no kayatna ti mapan idiay Canaan, insungbatna: ‘Wen, kayatko.’ Dagus a kimmuyog ken Eliezer. Idi nakasangpetdan idiay Canaan, nagasawadan ken Isaac.
Nabendisionan ni Rebecca gapu ta inaramidna ti pagayatan ni Jehova. Kalpasan ti adu a tawen, nayanak ni Jesus iti linia ti pamiliana! No tuladem ni Rebecca, maparagsakmo ni Jehova ken bendisionannaka.


text:
Namnama Dagiti Natay—Ti Panagungar
Mamatika kadi iti kari ti Biblia a panagungar? * Makaparagsak ti namnama a makaduatayto manen dagiti natayen nga ipatpategtayo iti biag. Ngem realistiko kadi dayta a namnama? Tapno masungbatan dayta, ammuentayo no ania ti masursurotayo kadagiti apostol ni Jesu-Kristo.
Patien unay dagiti apostol ti panagungar. Apay? Umuna, naibatay a nangnangruna ti namnamada iti daytoy a kinapudno: Napagungar a mismo ni Jesus. Nakita dagiti apostol ken ti “nasurok a lima gasut a kakabsat iti maymaysa a gundaway” ti napagungar a ni Jesus. (1 Corinto 15:6) Maysa pay, kas ipakita ti uppat nga Ebanghelio, adu a tattao ti mangpaneknek iti panagungar ni Jesus.—Mateo 27:62–28:20; Marcos 16:1-8; Lucas 24:1-53; Juan 20:1–21:25.
Maikadua, nasaksian dagiti apostol ti tallo kadagiti panangpagungar ni Jesus—umuna idiay Nain, sa idiay Capernaum, ken ti maudi idiay Betania. (Lucas 7:11-17; 8:49-56; Juan 11:1-44) Ti naudi kadagita a panangpagungar a pakairamanan ti pamilia a nasinged ken Jesus ket nailawlawag iti immun-una nga artikulo. Kitaentayo no ania ti napasamak.
“SIAK TI PANAGUNGAR”
“Bumangonto ni kabsatmo.” Imbaga dayta ni Jesus ken Marta, ngamin uppat nga aldawen a natay ti kabsatna a ni Lazaro. Idi damo, saan a naawatan ni Marta ti imbaga ni Jesus. “Ammok a bumangonto,” kinunana, ngem pampanunotenna a mapasamakto dayta iti masanguanan. Kalpasan nga imbaga ni Jesus ti “Siak ti panagungar ken ti biag,” panunotem ti siddaaw ni Marta idi nakitana a pinagungar ni Jesus ti kabsatna!—Juan 11:23-25.
Uppat nga aldawen a natay ni Lazaro. Sadino idi ti ayanna? Awan ti imbaga ni Lazaro a mangipakita a nagbiag iti sabali a lugar bayat ti uppat nga aldaw. Awan ti napan idiay langit nga immortal a kararua ni Lazaro. Idi pinagungar ni Jesus, saanna a pinababa ditoy daga manipud panangtagiragsakna iti biag idiay langit iti sibay ti Dios. Sadino ngarud ti ayan ni Lazaro iti uppat nga aldaw? Kinapudnona, isu ket matmaturog iti tanem.—Eclesiastes 9:5, 10.
Laglagipem, inyarig ni Jesus ti ipapatay iti pannaturog a mabalin a riingen ti maysa babaen ti panagungar. Kuna ti salaysay: “‘Ni Lazaro a gayyemtayo napan naginana, ngem agbaniagaak sadiay tapno riingek manipud pannaturogna.’ Gapuna kinuna kenkuana dagiti adalan: ‘Apo, no isu napan naginana, umimbagto.’ Nupay kasta, nagsao ni Jesus maipapan ti ipapatayna. Ngem impagarupda a nagsasao maipapan ti panaginana iti pannaturog. Iti dayta a tiempo, ngarud, sipaprangka a kinuna kadakuada ni Jesus: ‘Ni Lazaro natayen.’” (Juan 11:11-14) Nagbiag manen ni Lazaro idi pinagungar ni Jesus ket nakaduana manen ti pamiliana. Anian a nagsayaat a sagut ti impaay ni Jesus iti dayta a pamilia!
Ipakita dagita a panangpagungar ni Jesus ditoy daga no anianto ti aramidenna iti masanguanan kas Ari iti Pagarian ti Dios. * Bayat ti panagturay ni Jesus ditoy daga manipud langit, pagungarennanto ti amin nga adda iti tanem a naturog ken patay. Dayta ti makagapu a kinunana: “Siak ti panagungar.” Napalalo la ketdi ti ragsakmo inton makitam manen dagiti ipatpategmo iti biag! Panunotem met ti ragsak dagiti mapagungar!—Lucas 8:56.
Napalalo la ketdi ti ragsakmo inton makitam manen dagiti ipatpategmo iti biag!
PAMMATI ITI BIAG NGA AGNANAYON
Kinuna ni Jesus ken Marta: “Ti mangwatwat iti pammati kaniak, uray no matay, agbiagto; ket tunggal maysa a sibibiag ken mangwatwat iti pammati kaniak saanto a pulos matay.” (Juan 11:25, 26) Dagidiay pagungaren ni Jesus bayat iti sangaribu a tawen a panagturayna, addanto namnamada nga agbiag iti agnanayon—no la ketdi ipakitada ti pudpudno a pammati kenkuana.
“Ti mangwatwat iti pammati kaniak, uray no matay, agbiagto.”—Juan 11:25
Kalpasan nga imbagana dagita a makaparagsak a sasao, insaludsod ni Jesus ken Marta: “‘Patiem kadi daytoy?’ Kinunana kenkuana: ‘Wen, Apo; namatiak a sika ti Kristo nga Anak ti Dios.’” (Juan 11:26, 27) Kayatmo kadi met ti maaddaan iti pammati iti panagungar a kas ken Marta? Umuna, ammuem ti panggep ti Dios para iti tao. (Juan 17:3; 1 Timoteo 2:4) Makatulong dayta tapno maaddaanka iti pammati. Agpatulongka kadagiti Saksi ni Jehova tapno maammuam ti isursuro ti Biblia maipapan iti panagungar. Maragsakanda a mangilawlawag kenka iti dayta a naragsak a namnama a panagungar.
^ par. 2 Kitaem ti artikulo a “Saan a ni Patay ti Pagpatinggaan ti Amin!” iti panid 6 daytoy a ruar.
^ par. 9 Para iti ad-adu pay nga impormasion maipapan ti kari iti Biblia a panagungar iti masanguanan, kitaem ti kapitulo 7 iti libro nga Ania a Talaga ti Isursuro ti Biblia? nga impablaak dagiti Saksi ni Jehova.


text:
APENDISE
Ti Pangrabii ti Apo—Panglaglagip a Pakaidayawan ti Dios
NAIBILIN kadagiti Kristiano a rambakanda ti Panglaglagip iti ipapatay ni Kristo. Maawagan met daytoy nga okasion iti “Pangrabii ti Apo.” (1 Corinto 11:20) Apay a napateg unay daytoy? Kaano ken kasano a marambakan?
Inyussuat ni Jesu-Kristo daytoy nga okasion iti rabii ti Paskua (Passover) dagiti Judio idi 33 K.P. Maminsan laeng iti makatawen a marambakan ti Paskua, iti maika-14 nga aldaw iti bulan ti Nisan iti kalendario dagiti Judio. Tapno makarkulo dayta a petsa, agminar nga urayen dagiti Judio ti spring equinox. Daytoy ti aldaw iti primavera nga addaan iti agarup 12 nga oras ti lawag ken 12 nga oras ti sipnget. Mangrugi ti Nisan iti baro a bulan a kaasitgan iti dayta nga aldaw. Maangay ti Paskua kalpasan ti 14 nga aldaw, no nakalneken ti init.
Rinambakan ni Jesus ti Paskua a kaduana dagiti apostolna, pinapanawna ni Judas Iscariote, sa inyussuatna ti Pangrabii ti Apo. Daytoy a pangrabii ti naisukat iti Paskua dagiti Judio, isu a maminsan laeng ngarud a marambakan iti kada tawen.
Kuna ti Ebanghelio ni Mateo: “Ni Jesus nangala iti tinapay ket, kalpasan ti panangisaona iti pamendision [wenno, kalpasan a nakapagyaman], pinispisina ket, idi intedna kadagiti adalan, kinunana, ‘Alaenyo, kanenyo. Daytoy kaipapananna ti bagik.’ Kasta met, nangala iti kopa ket, idi nakapagyamanen, intedna kadakuada, a kunkunana: ‘Uminumkayo manipud iti dayta, dakayo amin; ta daytoy kaipapananna ti bukodko a “dara ti tulag,” a maiparukpok maigapu iti adu maipaay iti pannakapakawan dagiti basol.’”—Mateo 26:26-28.
Patien dagiti dadduma a pinagbalin ni Jesus a literal a lasagna ti tinapay ken pinagbalinna a darana ti arak. Nupay kasta, naan-anay pay ti nainlasagan a bagi ni Jesus idi intukonna daytoy a tinapay. Kinnan aya dagiti apostol ni Jesus ti literal a lasagna ken ininumda ti darana? Saan, ta kanibalismo ken maisalungasing dayta iti linteg ti Dios. (Genesis 9:3, 4; Levitico 17:10) Sigun iti Lucas 22:20, kinuna ni Jesus: “Daytoy a kopa kaipapananna ti baro a tulag babaen ti bileg ti darak, a maiparukpok maigapu kadakayo.” Literal aya a nagbalin a “baro a tulag” dayta a kopa? Imposible dayta agsipud ta ti tulag ket banag a nagnumuan, saan a pisikal.
No kasta, agpada a nausar a simbolo laeng ti tinapay ken ti arak. Ti tinapay isimsimbolona ti perpekto a bagi ni Kristo. Nagusar ni Jesus iti natda a tinapay a naidasar iti Paskua. Saan a nalebaduraan ti tinapay. (Exodo 12:8) Iti Biblia, masansan a naaramat ti lebadura a mangisimbolo iti basol wenno kinarugit. No kasta, ti tinapay itakderanna ti perpekto a bagi nga insakripisio ni Jesus. Saan a natulawan daytoy iti basol.—Mateo 16:11, 12; 1 Corinto 5:6, 7; 1 Pedro 2:22; 1 Juan 2:1, 2.
Ti nalabaga nga arak itakderanna ti dara ni Jesus. Dayta a dara ti nangpatalged iti baro a tulag. Kinuna ni Jesus a maiparukpok ti darana “maipaay iti pannakapakawan dagiti basol.” Iti kasta, mabalin a maibilang a nadalus dagiti tattao iti imatang ti Dios ken mabalinda ti maipasidong iti baro a tulag ken ni Jehova. (Hebreo 9:14; 10:16, 17) Gapu iti daytoy a tulag, makapan idiay langit dagiti 144,000 a matalek a Kristiano. Agserbida sadiay kas ar-ari ken papadi a pakabendisionan ti intero a sangatauan.—Genesis 22:18; Jeremias 31:31-33; 1 Pedro 2:9; Apocalipsis 5:9, 10; 14:1-3.
Siasino ti maikari a mangan kadagiti emblema iti Pangrabii ti Apo? Nainkalintegan a dagidiay laeng adda iti baro a tulag—kayatna a sawen, dagidiay addaan namnama a mapan idiay langit—ti maikari a mangan iti tinapay ken uminum iti arak. Ti nasantuan nga espiritu ti Dios ti mangkombinsir kadakuada nga isuda ti napili nga agbalin nga ar-ari idiay langit. (Roma 8:16) Isuda met ti nangitulagan ni Jesus iti Pagarian.—Lucas 22:29.
Dagidiay ngay mangnamnama nga agbiag nga agnanayon iti Paraiso a daga? Kas panagtulnog iti bilin ni Jesus, sidadayaw a dar-ayanda ti Pangrabii ti Apo, ngem saanda a makipaset. Maminsan iti kada tawen kalpasan ti ilelennek ti init iti Nisan 14, ramrambakan dagiti Saksi ni Jehova ti Pangrabii ti Apo. Nupay sumagmamano laeng a ribu iti intero a lubong ti addaan iti nailangitan a namnama, napateg kadagiti amin a Kristiano daytoy nga okasion. Iti dayta nga okasion, addaantayo amin iti gundaway a mangutob iti kasayaatan nga ebkas ti ayat ni Jehova a Dios ken ni Jesu-Kristo.—Juan 3:16.


text:
Malagipyo Kadi?
Binasayo kadi a naimbag dagiti nabiit pay a ruar Ti Pagwanawanan? Bueno, kitaentayo no masungbatanyo dagiti sumaganad a saludsod:
Ania ti bibliomancy, ken ania koma ti panangmatmat dagiti Kristiano iti dayta?
Ti bibliomancy ket panamati a ti umuna a teksto ti Biblia a maukag ti maysa a tao ket naglaon iti tulong a kasapulanna. Ngem saan koma nga agsapul dagiti pudno a Kristiano iti partaan. Imbes ketdi, adalenda ti Biblia tapno magun-odda ti umiso a pannakaammo ken nadiosan a panangiwanwan.—12/15, panid 3.
Ania ti “lubong” nga aglabasto?
Ti “lubong” nga aglabasto ket ti kagimongan ti tao a saan nga agbibiag a maitunos iti pagayatan ti Dios. (1 Juan 2:17) Maispalto ti daga ken dagiti matalek a tattao.—1/1, panid 5-7.
Nupay natayen ni Abel, kasano nga agsasao pay laeng kadatayo? (Heb. 11:4)
Agsasao kadatayo babaen ti pammatina. Adda leksion a masursurotayo kenkuana ken matuladtayo ti pammatina. Sibibiag pay laeng ti ulidanna.—1/1, panid 12.
Kadagiti ania nga aspeto ti biag a masapul nga agannadtayo tapno saantayo a mayadayo iti Dios?
Adtoy ti sumagmamano: ti pagtrabahuan wenno karera, paglinglingayan ken panagrelaks, pannakilangen iti kabagian a nailaksid, panagusar iti moderno a teknolohia, pannakaseknan iti salun-at, di umiso a panangmatmat iti kuarta, ken nangato a panangmatmat iti bukod nga opinion wenno posision.—1/15, panid 12-21.
Ania ti masursurotayo iti kinapakumbaba ni Moises?
Imbes a nagpannakkel gapu iti autoridadna, nagtalek ni Moises iti Dios, saan nga iti bagina. Ditay la ketdi kayat ti agpannakkel gapu iti pannakabalin, autoridad, wenno paglaingantayo; imbes ketdi, kayattayo ti agtalek ken Jehova. (Prov. 3:5, 6)—2/1, panid 5.
Pagbiaganto dagiti agungar?
Agbiagto idiay langit ti limitado a bilang a 144,000. Ngem kaaduan kadagiti mapagungar ti agbiagto ditoy daga, nga adda namnamada nga agbiag nga agnanayon.—3/1, panid 6.
Ania ti kayat a sawen ti ‘saan a pannakakugit ti puso’ dagiti Israelita? (Jer. 9:26)
Nasukir ken rebeliosoda ket masapul nga iwaksida ti aniaman a mamagbalin a nasubeg iti pusoda—ti pampanunot, tarigagay, wenno motibo a di maitunos iti pagayatan ti Dios. (Jer. 5:23, 24)—3/15, panid 9-10.
Kasano a nagbalin ni Jesus nga ulidan iti makapnek a biag?
Adda panggep ti biagna, ti panangaramid iti pagayatan ti Dios. Napalalo ti panagayatna ken Amana, ken ay-ayatenna dagiti tattao. Ammo met ni Jesus nga ay-ayaten ken an-anamongan isuna ni Amana. Dagita ti tulbek ti makapnek a biag.—4/1, panid 4-5.
Ania ti ramanen ti naindagaan a paset ti organisasion ti Dios?
Ramanenna ti Bagi a Manarawidwid, dagiti komite ti sanga, dagiti agdaldaliasat a manangaywan, dagiti bagi ti panglakayen, dagiti kongregasion, ken dagiti indibidual a Saksi.—4/15, panid 29.
Apay a maibagatayo a saan a naulpit ti Dios iti panangipakatna iti panangukomna?
Saan a maragsakan ni Jehova iti ipapatay dagiti nadangkes. (Ezeq. 33:11) Ipakita dagiti napalabas a tignayna a siaayat a pakdaaranna dagiti tattao sakbay nga ipakatna ti panangukomna. Gapuna, adda namnamatayo a makalasat kadagiti masanguanan a panangukomna.—5/1, panid 5-6.
Napapatay kadi dagiti kriminal iti nagkauna nga Israel babaen ti pannakaibitay iti poste?
Saan. Kasta idi ti ar-aramiden dagiti nagkauna a nasion, ngem saan a kasta kadagiti Israelita. Dagiti Israelita idi tiempo ti Hebreo a Kasuratan umuna a papatayenda dagiti managdakdakes, mabalin a babaen iti panangubor. (Lev. 20:2, 27) Kalpasanna, mabalin nga ibitinda ti bangkay iti poste kas pakdaar iti sabsabali.—5/15, panid 13.
Apay a narigat a magun-odan ti sangalubongan a talna?
Nupay adun ti naaramidan dagiti tattao, saanda a kabaelan nga iturong ti bukodda nga addang. (Jer. 10:23) Ti lubong ket iturturayan ni Satanas, isu a saanto a maiyeg dagiti tattao ti talna. (1 Juan 5:19)—6/1, panid 16.


text:
mapasamak koma ti sapasap a forum ti istandardisasion iti espeling
sadiay Iluko.com, naidatag daytoy a panggep ngem awan ti naidatag nga addang no kasano nga aramiden... nakaisemak la ket ngarud a "nangontra" bareng idatagda dagiti addang ngem kasla asuk ket natay iti natural nga ipapatay... ania koma ti yistandartayo iti iluko? ispeling, pronunciation, adaptation, coinage? saan a nalawag no ania...
koma adda ti naidatag a "saan a rumbeng" ken "rumbeng" nga addang sakbay ti forum; a kas koma dagitoy: (saan a nasisita nga isu daytoy ti masurot, ta ehemplo laeng)
1) panagadal kadagiti kabaruanan nga estandardisasion iti pannakaisurat ti iluko
2) saggaysaen nga ilista dagiti parikut iti ispeing ken iti panagaramat iti iluko
3) maaddaan iti listaan dagiti rumbeng a pagadalan ken sukisoken ken analisaren (a saan ket a ti la sumapsapit ken maisapsapit)
4) agsukisok kadagiti agdadata a parikut iti ispeling ket mangaramid iti pagannurotan, annuroten, pagalagadan no kasano a solbaren dagitoy nasukisok a parikut
5) maisurat ken maidatag dagiti napagadalan iti sapasap no tung-edadnda wenno saan
6) no wen, kuna ti kaadduan, patalgedan dagiti annuroten ken pagalagadan
7) trial nga implementasion babaen iti tulong dagiti pablisher ken editor iti amin a babasaen ket mapagadalan ti feedback ti implementasion
8) maamiris dagiti feedback ket agsubli manen iti lamisaan tapno mapagadalan a nalaing dagiti timpuar a parikut ken masabat dagiti nagkamtudan ken marugosan dagiti simmubra.
9) maaddaan iti komite a mangadal ti panagtaray ti implimentasion ket idatagda ti reportda kadagiti 2, 5, 10, 15, 20 a tawen para iti rekord ti iluko
ti naidatag a tungtongan iti iluko.com, nakitak sadiay a "kasla di nairaman" dagiti pablisher ken editor iti saritaan banag a nangdillawak
laglagipen, ti istandardisasion ken saan a kabaelan nga ipagna ti sumagmamano a tao laeng no awan ti implementorna... ket dagiti pablisher ken editor iti makaiyimplementar iti kadagiti napagadalan ta isuda ngarud ti addaan iti babasaen
ulitek manen: umuna koma a maidatag dagiti addang sakbay ti panagadal
ta no saan: agtultuloy latta ti panagsurat iti agdama a sistema ken iruruar dagiti dinuyduyog a singasing iti panagbalbaliw
KUNAK LAENG DAYTOY A DI RUMBENG A PATIEN KEN SUROTEN... paset daytoy ti freedom of speech ken freedom of expression
Friday, September 08, 2006
ISTANDARDISASION ITI ESPELING ITI ILUKO
mapasamak koma ti sapasap a forum ti istandardisasion iti espeling
7 comments:
- jim agpalo, jr. said...
-
ispeling kunak koma, hehehe!
- 4:37 PM
- jfi said...
-
mayat koma no maguyod tayo ti imatang ni Nid Anima tapno makipagdiskusion no apay nga ipappailitna ti defilement ti Iluko.
- 5:42 PM
- rva said...
-
panagkunak, no ania ti ar-aramatenen ti kaaduan wenno mayoria, isun ti masurot. majority wins, di kadi? bentahe ditoy ti ispeling wenno ortografia nga inyusuat ti bannawag nga isut agdama nga ar-aramaten ti kaaduan (a mannurat). ngem pudno a napateg unay ti akem dagiti pabliser ken editor dagiti kangrunaan a magasin ken pagiwarnak nga iloko. wen, a, ta isudanto met la ti mangeddeng iti masurot nga ispeling iti ipablaakda a sinurat uray pay no dayta a sinurat ket sabali ti ispeling nga inusar ti autorna. publishing/editorial policy ngarud. naman ket usaren ni apo anima ti bukodna nga ispeling, no agpaipablaak iti bannawag wenno tawid, no maanusan ti editor ta kayatna nga ipablaak ti sinurat ni apo anima, editenna daytoy a yannurot iti ispeling nga us-usaren ti magasin.
- 9:07 PM
-
-
DAKKEL A BANAG DAYTOY, NGEM NO MAANUSAN KEN TALAGA A SERIOSO TI PANNAKAIPAGNA DAYTOY, DAKKELTO MET A MUHON TI BUKODTAYO A PAGSASAO, ITI STANDARDIZATION.
Medio nasagid daytoy a banag idi Setiembre 4 iti Literary Seminar Workshop ti Gumil Hawaii a kaduami da Dr. Ariel Agcaoili, Propesora Prescy Espiritu, agpada a taga University of Hawaii - Manoa, a kumanunongak iti STANDARDIZATION ngem ti INTUGKELKO A SALUDSOD A MABALIN A PARIKUT: Asinotayo, asino dagiti mabutaran a mangtaming, ania ti autoridad a maisaad iti abaga dagitoy a mabutaran, asino ti mangbutar, asino ti mangpati kadagitoy a mabutaran?
Ita pay, saantayo pay a mapagsusurot ti pudno nga espeling [ispeling] ti balikas nga otograpia [otograpiya] [otograpia]
kalendariyo, kalendario, kalendaryo,
umuna, omona, iloko, iluco, iluko
dadduma pay.
PATIEK, ANUS, ADU A PANAWEN TI KASAPULAN
addanto inayonko
- 5:40 AM
- jim agpalo, jr. said...
-
Jake: singasing la dayta ni nid iti panagawatko. Isu ngarud piman met ti nariinganna a sistema ti panagsurat di irupirna dayta a banag, saan? isu tinibnokanna ti singasingna iti kapipigsaan a baraha nga isu ti panangibagana nga "the only way" ... ti maysa a singasing ket karbenganna met a tumpuar. Laeng, patien ngata ti kaadduan? Adda ngata mamati kenkuana?
mang amado yoro: agayamanak iti idadap-aymo ditoy... kangrunaan a parikut dayta no ASINO dagiti mabutaran a mangtaming, ania ti otoridadda, patien kadi ti kaaduan dayta a timekda? ti pundo ti dakkel pay a parikut ta "kuripot" ni ilokano... ngem masabat dagitoy a parikut no kayat a sabaten... no asinoda? aggapu iti akademia, mannurat, pablishing, komisyon ng wikang filipino, ncca, INL...
roy: wen, uray ania iti a sistema ti wagas iti panagsurat ti maysa a mannurat, nawaya, laeng a ta no ipaypablaakna, saanen nga isu ti masurot... isu a ti kunak, no saan a maibiang dagiti babasaen, especially bannawag nga akin-iggem ti mayoria, marigatan nga agdaliasat ti istandardisasion... iti journalism, no di kinayat ti editor ti reporter, uray ngata kapipintasan ti scoop nga intedna, saan a rumuar dayta a sinuratna... no dayta a reporter ket kimmuarta iti sinuratna ket di nagpabingay iti editor, three point shot iti basuraan ti sinuratna... madaman ti pannakaipagna ti istandardisasion ti ispelling ti Filipino language... ket adu dagiti editor ken pablisher a naayaban a nakigamulo...
maistandard kadi pay ti iluko ispeling? wen, apay ket a saanen no la ketdi adda ti panagtutunos
- 10:15 AM
- ariel said...
-
then, we make a go. but let us start with clear premises, right?
- 1:03 PM
- Joe Padre said...
-
Napintas ti addang a panangicagumaanan iti macuna a "common usage guidelines" para iti ortografia ti Ilocano. Diac patien nga "standardization" ti umno a pangawag iti daytoy agsipud ta ammo tay met a dynamic ti language evolution: ti ipagarup tay nga standard ita mabalin a sabalianto manen depende iti panangirusat dagiti publishers (ejemplo: Bannawag) cadagiti putar dagiti mannurattayo nga Ilocano. Tay macuna a "fact of life": no cayat ni mannurat a maipablaac ti putar na, masapul a surotenna ti pagannurotan ti ortografia nga inkeddeng dagiti agipablaac. Agsipud ta mangidadaulo ti Bannawag iti panagipablaac cadagiti putar nga Ilocano, dagiti pagannurotan ti ortografia nga inkeddeng daytoy a periodico ti agdama a sursuroten dagiti mannurattayo.
No malagip pay dagiti padac a nataenganen nga agbasbasa iti Bannawag, ti "streamlined" ("awan" imbes nga "aoan", "dagiti" imbes a "daguiti", "ken" imbes a "quen", ken dadduma pay) nga Spanish ortography ti us-usaren ti Bannawag idi. Ngem idi inkeddeng ti Surian ng Wikang Pambansa a ti 20-letra a Tagalog ABAKADA ti usaren iti Wikang Pilipino orthography, immannugot met ti Bannawag a daytoy ti usaren dagiti mannurat nga Ilocano. Saan a gapu iti panangikeddeng ti Surian ng Wikang Pambansa a suroten ti Bannawag dagiti pagannurotan ti Tagalog ABAKADA; maysa nga editorial decision ti Bannawag ti panangikeddeng a suroten dagiti mannurat dagiti pagannurotan ti Tagalog ABAKADA no cayatda a maipablaac dagiti putarda iti Bannawag.
Idi 2001, adda revicion (2001revisyon.blogspot.com) ti ortografia ti Wikang Filipino nga isu ti pananginayon cadagiti letra C, F, Ñ, J, Q, V, X, Z iti 20-letra a Tagalog ABAKADA ken dagiti sumagmamano a pagannurotan ti pannacausar dagitoy a nainayon a letra. Ngarud, daytoy ti agdama nga alphabet ti Wikang Filipino: A, B, C, D, E, F, G, H, I, J, K, L, M, N, Ñ, NG, O, P, Q, R, S, T, U, V, W, X, Y, Z.
Ti nanumo a singasingco (ilocanosamtoy.blogspot.com) ket nalabit napimpintas pay dagiti putar dagiti mannurattayo nga Ilocano no ikeddeng ti Bannawag a suroten ti 2001 revised alphabet ken spelling guidelines ti Wikang Filipino. Ad-adu ti letra nga usaren dagiti mannurattayo ket ad-adu ti rimmienta nga usarenda iti panagsurat, di ngamin?
- 9:30 PM